title: Nije oanpak foar natueropjefte Fryslân nedich

maintext:
Der is in nije oanpak foar de natueropjefte fan Fryslân nedich. As it belied net wizige wurdt, driget der in tekoart fan € 56 miljoen yn de perioade fan 2014 oant en mei 2027 te ûntstean. Dat hat buro BMC berekkene. Deputearre Steaten lizze yn july in tal senario's oan Provinsjale Steaten foar. Oant dy tiid binne wurdt it oankeapjen fan grûn foar natuer foar in part 'on hold' te setten.
"Wy wolle Provinsjale Steaten net konfrontearje mei in útmakke saak", seit deputearre Johannes Kramer. "Ofspraken dy't al mei grûneigeners makke binne, komme wy nei. Ek grûnoankeapen foar de Ramtrjochtline Wetter en in part fan Natura 2000 kinne gewoan trochgean. Ynternasjonale doelen fiere wy yn elk senario út."
Senario's
Der is gjin akút finansjeel probleem. Der is lykwols in nije oanpak nedich, om foar te kommen dat der in finansjeel probleem ûntstiet. Buro BMC hat in tal hantrekkens dien om tekoarten foar te kommen. Dy hantrekkens wurde yn ferskate senario's útwurke; fan maksimaal oant minimaal útfieren fan de natueropjefte. Der binne senario's dy't binnen it beskikbere budzjet bliuwe, mar ek senario's dêr't it besteande budzjet net tarikkend foar is. Dêrneist hawwe terreinbehearende organisaasjes en de Friese Milieufederatie in alternatyf senario oandroegen. "Wy fine it wichtich om dy oanpak yn 'e mande mei de yntsjinners fierder út te wurkjen en finansjeel troch te rekkenjen," neffens Kramer.
Deputearre Steaten lizze alle útwurke senario's yn july oan Provinsjale Steaten foar. Nei't sy in beslút nommen hawwe, wurdt mei gebietskommisjes en oare oanbelangjende partijen besjoen wat der dien wurde moat en kin. It giet dêrby benammen om de grutte gebietsynrjochtingsprojekten Achtkarspelen-Súd, Alde Feanen, Beekdal Linde en Koningsdiep.
Natueropjefte
De natueropjefte hâldt ûnder oare it oanwinnen, de ynrjochting en it behear fan it Natuur Netwerk Nederland yn. Mar ek ferbettermaatregels foar de natuer yn de Natura 2000-gebieten en it behearen fan natuer op boerelân.


title: Gytha te Nijenhuis lêst op 4 maaie gedicht foar op de Dam

maintext:
De 17-jierrige Gytha te Nijenhuis út Surhústerfean hat sneon de finale wûn fan 'Dichter bij 4 mei'. Hjirtroch mei se op 4 maaie by de Nasjonale Betinking op de Dam yn Amsterdam har winnende gedicht foarlêze. Har gedicht wie it moaiste en bêste fan de tsien dy't de finale hellen.
'Dichter bij 4 mei' is in dichtwedstriid foar jongeren tusken de 14 en 19 jier. De finale wie yn De Kanselarij yn Ljouwert. De wedstriid wurdt elk jier holden yn de provinsje wêr't dat jier op 5 maaie de Nasjonale Fiering Befrijing plakfynt. Dit jier is dat yn Fryslân.
De 10-jierrige Naomi Maneka út Ljouwert mei dan har stik oer frijheid foarlêze. Sy wûn de '5 mei-kinderlezing'.
It gedicht fan Gytha:
Het liefst willen we vergeten
Deze stoffige doos op zolder laten staan
Dit litteken verbergen met kleding
Maar je kan het niet loslaten
Leegte, stilte
Maar toch luid
Veel woorden
Maar niet te omschrijven
Voor sommigen gegraveerd in geheugens
Bij anderen geleerd met het verstand
De gebeurtenissen van lange tijd geleden
Ze blijven voortbestaan in ons

fasttext_language: fy


title: Ekstreem leech wetter: Offearten Harns-Skylge oanpast

maintext:
Fanwege ekstreem leech wetter en de eastewyn binne der foar sneon ôffearten fan de feartsjinst tusken Skylge en Harns oanpast. De boat fan Skylge nei Harns giet no moarns om kertier oer sânen, dat is in kertier letter as normaal. Middeis giet de boat fan Harns nei Skylge net om trije oere, mar pas om healwei fiven.
Alle oare ôffearten binne neffens de tsjinstregeling, sa meldt Rederij Doeksen.


title: Langer selsstannich wenje troch help Ondersteuning aan Huis

maintext:
'Ondersteuning aan Huis' biedt kliïnten stipe op allerhanne mêd. Yn it ramt fan de wike fan de soarch hienen se tiisdei in iepen dei. "We biede minsken begelieding sadat se langer selsstannich wenjen bliuwe kinne," fertelt Jetske Draaisma fan Wil, de deibesteging op It Hearenfean. Se wurkje mei sân minsken op kantoar en ha plak yn it multyfunksjonele sintrum. "Op tiisdeis ha we in kookclub foar ferstanlik beheinden. Mei elkoar meitsje we hapkes as in cake of pankoeken." Alle dagen fytse de meiwurkers har rûte troch It Fean. "Guon minsken bringe we alle dagen in besite en by oaren komme we mar ien kear yn de wike, krekt wat mar nedich is," leit Janneke Stelma út. Der binne 55 kliïnten. De helptsjinst hat gjin tekoart oan minsken, mar fernimt wol dat der minder tiid oerbliuwt foar de kliïnten om't se ek tiid kwyt binne mei it rapportearjen.
Under de minsken
Twa kliïnten binne by de iepen dei om hapkes te meitsjen. "Ik vind het belangrijk dat de mensen van de ondersteuning er zijn. Ik heb soms wel hulp nodig en dan hoef ik niet altijd een beroep te doen op mijn ouders. Ze helpen me in het huishouden of met de post en soms is het ook gewoon een praatje," fertelt ien. In oar hat op de itensiedersklup leard om pankoeken te bakken. "Laatst heb ik het thuis ook gemaakt en dat is gelukt." Se komt graach op de klup om't se dan ûnder de minsken is.
Omrop Fryslân slút oan by de lanlike 'Wike fan soarch en wolwêzen' om de soarch in ekstra ympuls te jaan. Yn de soarch binne grutte tekoarten en it ferlet fan nije minsken wurdt hieltyd grutter. Fan 12 oant en mei 17 maart is by Omrop Fryslân rom omtinken foar alle fasetten fan de soarch. Op radio, telefyzje en online dogge we ferslach fan tal fan aktiviteiten.
Sjoch foar mear reportaazjes, artikelen en ynformaasje op Omropfryslan.nl/soarch.
Mear witte oer de nasjonale Wike fan soarch en wolwêzen of oer it wurkjen yn de soarch? Sjoch dan op de webside fan Zorgplein Noord: Wzwnoord.nl.


description: Reedrydleafhawwers binne sneon yn Fryslân massaal it iis opgien om rûntsjes te riden, waarme poeiermolke te drinken of om moaie filmkes te meitsjen. Op de

title: FIDEO: Friezen lûke massaal redens oan op lêste iisdei


title: Kollum: "Briedmasine"

maintext:
"Sneintemoarn wie it noch winter, sneintemiddei wie it ynienen maitiid. Selden sa’n oergong meimakke. Dan rinne je al gau efkes de polder yn, ynearsten net fierder as de hikke. Mar o wat lei dat lân moai yn it sintsje. As rôp it skriezen, ljippen, hoantsen, ljurkjes, tjirkjes, strânljippen, wylpen, waarlamkes, piipljurkjes, boumantsjes en wat al net ta: Kom hjir mar. Dat dogge we ek mei Dútsers. It kostet miljoenen om te roppen dat syn bier en bed fertig steane. Sa dogge we dat ek mei skriezen. Miljoenen. Mar dy fûgels roppe: we ha neat oan jild, keapje der mar michjes en wjirms foar, dan komme we miskien. Oeral bestiet hannel yn, mar net yn miggen.
It resultaat is dat wy aanst mei lânskipspine yn ’e bealch troch de greiden swalkje. It gers dêrfan is opfretten troch ûnhuere ploegen guozzen. Dat binne fegetariërs, dy frette gjin michjes. En se prate der op 't heden al oer om hjir mar asyl oan te freegjen, dy guozzen wolle hjir wol wenje. En sa wol it dat ús kommissaris aansten moarns rikke guozzeboarst op it krekkerke hat. Gjin ljipaaike.
It is fermaaklik te lêzen oer de gearkomste fan it Bûn fan Fryske Fûgelwachten. Sa neame se harsels no. Eartiids wiene it Fûgelbeskermingswachten, mar as der gjin fûgels mear binne, hoecht dat beskermjen ek net mear. Ik bin der ek noch lid fan, mar ha sa linkendewei myn nocht fan dizze aaisikersferiening. Want mear is it net.
As je no massaal beslute dat je oergean wolle ta it yn de briedmasine stopjen fan ljipaaien, dan sille je dy aaien dochs sykje en opkrije moatte. No, dan is de BFVW wer yn syn âlde hâlden en dragen werom. It sil ynearsten inkeld noch op proef, mar eins soe ik Jehannes Kramer no al oproppe wolle ta it ferbieden fan dizze sike gedachte. Mar dy doart yn ferkiezingstiid net iens te bewegen.
In lyts ljipke komt rydboskjend út syn aai. In krekt berne suske pikt al wat yn ’e grûn. Mem ljip besiket de twa oare aaikes sa del te lizzen dat de oare neikommelinkjes der noflik útkomme kinne. As dat klear is stiet heit ljip ynienen njonken it nêst en hy nimt de fjouwerling mei. Sjoch, seit er, hjir is it gers wat heger. Dat hat de boer, foar de sinten dy’t hy fan Jehannes Kramer krijt, net meand. Dêr kinne we skûlje. Want Fryslân is in gefaarlik lân. Noch slimmer foar ús as dat Syrië is foar minsken. Ik begryp ek net wat we hjir dogge, mar dat skynt tradysje te wêzen. Sju, dat is in mûzebiter. Leech bliuwe, net piipje, dan ha jim in kâns fan ien op trije dat er jim foarby fljocht. Sju, dêr rint in stienmurd, dy wreidzje har út as in terroristegroep. En nachts jonges, is der in hiel grut bist, liket wol in hûn, mar dat is in foks, it wetter rint him út ’e bek as er jim sjocht.
Sa makket heit ljip nei in pear oeren praten syn bern gewoan oan de meast freeslike oarlochssitewaasjes.
Mar as dat lytse ljipke út in briedmasine komt, is heit ljip der net. In bist siket oanhing oan wêr’t er útkomt. Mar dy briedmasine beweecht net, dus de ljipkes rinne dan mar efter Rendert Algra oan. Dy is foarsitter fan it Bûn fan Fryske Fûgelbriedmasinewachten. Dy sit aanst wer yn de Steaten om Jehannes Kramer noch mear jild ôf te troggeljen. Miskien hat hy noch wol in pear dagen oer om mei al dy lytse briedmasineljipkes troch it lân te swermjen en harren te fertellen oer de gefaren. En dat is net in oar ferhaal as heit ljip hie.
Dan sizze dy ljipkes tsjin elkoar, want dy sieten yn in briedmasine en dêr skine je hiel yntelligint fan te wurden, jonges wy ha in hopeleaze takomst. It grutste gefaar foar ús dat komt it lân yn op twa poaten, mei in fiersjogger en in telefoan mei gps. Want hy hat thús al sjoen op de webside fan it BFVW wêr’t de neisoargers aaien fûn ha. Dy kin hy dan gau opsykje en opkrije. En yn de briedmasine stopje. Wat in takomst. Jonges, as we hjir ea weikomme út dit gefaarlike lân, dan komme we hjir net wer."


title: Reizgers wurdearje Arriva, mar masinisten wolle bettere CAO

maintext:
Der wie tongersdeitemoarn gebak fan de provinsje Fryslân foar de masinisten fan Arriva. Deputearre Johannes Kramer brocht it gebak heechstpersoanlik nei de Arriva-kantine oan it Ljouwerter Stasjonsplein om syn wurdearring foar de masinisten en de oare meiwurkers út te sprekken. De oanlieding om dat te dwaan is it hege rapportsifer fan de treinreizgers foar de spoarlinen fan Arriva: dy wurdearje de regionale spoarlinen mei it rapportsifer 7,7 en dat is wer heger as ferline jier.
Kapasiteit útwreidzje
Kramer sjocht in goed perspektyf foar de regionale spoarlinen. Foaral op de spoarlinen Ljouwert-Grins en tusken Ljouwert en Snits sitte de treinen faak goed fol. De provinsje is dêrom dwaande mei plannen om de kapasiteit út te wreidzjen. Boppedat hat Arriva ek nije treinen besteld yn Switserlân, dy't de reizgers noch mear komfort biede moatte. Arriva hat op de regionale linen yn Noard-Nederlân in konsesje oant it jier 2035 en kin sadwaande noch wol even foarút.
Masinisten ferrast
De meiwurkers fan Arriva wiene tongersdeitemoarn ferrast troch de besite fan Kramer. Sy wurdearje it gebear fan de provinsje en ek de wurdearring fan de klanten. De meiwurkers ûnderskriuwe dat de treinen yn 'e regel goed op tiid ride en ek dat se net al tefolle klachten krije fan de reizgers.
CAO-ûnderhannelingen
Mar echt tefreden binne de masinisten fan Arriva net. Dat hat benammen te krijen mei de fêstrûne ûnderhannelingen oer in nije CAO. Fakbûn FNV is lilk fuortrûn fan de ûnderhannelingen en fakbûn CNV hat Arriva in ultimatum steld dat freed om 12.00 oere ôfrint. As der foar dy tiid gjin dúdlikheid is oer de frege leansferheging fan 3,5%, dan komme der mooglik nei it peaskewykein aksjes op it spoar yn Noard-Nederlân. De klantttefredenheid kin dan wol wer ris tebek rinne.
Unbegryp Arriva
Arriva lit sels wite dat it bedriuw net folle begrypt fan de opstelling fan de fakbûnen, want yn tsjinstelling ta de bûnen sjocht Arriva noch wol goede mooglikheden om der yn ûnderling oerlis út te kommen.
Lêste dei
Masinist Michael van Houten naam tongersdei ôfskied by Arriva. Hy hat it fak by Arriva leard, mar wol as masinist graach wat fierder sjen as Starum, Harns en Grins. Van Houten stapt oer nei de Nederlandse Spoorwegen.


title: Jong SC Hearrenfean spilet gelyk, mar bekert dochs fierder

maintext:
Jong SC Hearrenfean is troch nei de heale finale fan de beker. Dat kaam net troch de winst fan tiisdei, want de Hearrenfeaners spilen op dy dei op sportpark Skoatterwâld 0-0 gelyk tsjin Jong PEC Zwolle. Beide ploegen wiene oaninoar weage. Foar de rêst wie PEC Zwolle it tichtst by de foarsprong, mar it kaam net ta skoaren.
Yn de 55e minút makke Jizz Hornkamp fan Jong Hearrenfean kâns op de iepeningsgoal. It skot strâne lykwols op de fuotten fan Jong PEC-doelman Van der Hart. Zwolle krige dêrnei in goede mooglikheid mei in frije traap. Dy waard ynearsten opkeard troch Hearrenfeandoelman Jan Bekkema en yn de rebound foardel sketten. It bleau 0-0 en dat wie ek de einstân. Zwolle wist dêrtroch daliks al dat se troch wiene nei de heale finale.
Hoe't it foar Jong Hearrefean fierder gean soe yn de beker, liet noch efkes op him wachtsje. Dat hong fan de útslach fan in oare wedstriid ôf. Trochdat Jong RZC mei 1-0 wûn hat fan Jong NAC stiet Jong Heerenveen op plak 2 fan de groep. Dat betsjut dat de Feanbeloften trochgean nei de heale finale fan de beker.


title: 'Grutsk!'-poster FNP wint lanlike priis

maintext: De poster fan de FNP foar de weryndielingsferkiezingen yn Súdwest-Fryslân is de bêste ferkiezingsposter fan Nederlân. Dat fine lêzers fan it blêd fan de Vereniging Nederlandse Gemeenten. De poster is ûntworpen troch âld-riedlsid Jelle Gerbrandy. Der is in skets fan in lyts famke op te sjen, dy't de tomme omheech stekt. Derûnder stiet it wurd 'Grutsk'. Gerbrandy wie ynspirearre troch in kampanjeposter fan de Amerikaanske presidint Barack Obama.


title: FIDEO: Aksjegroep protestearret tsjin gaswinning by Ternaard

maintext:
De ynwenners fan Ternaard binne hielendal klear mei de plannen foar gaswinning. Se fine dat der yn de omjouwing al genôch nei gas boarre wurdt en binne it net iens mei it omjouwingsproses dat de NAM oanfreget om te sjen oft it gebiet by Ternaard wol geskikt is om nei gas te boarjen.
Dat is net nedich, sizze de tsjinstanners, om't der by Peazens-Moddergat, Eanjum, Ie en Blije al boarre wurdt. Neffens de tsjinstanners hat der sels al in ierdbeving west. In KNMI-stasjon by Nijewier soe alris in beving registrearre hawwe, mar dat is nea nei bûten kaam, sa seit aksjegroep Ternaard Foar de Wyn.


title: LIVE: IepenUP oer feest

maintext:
In hiele bysûndere edysje fan IepenUP dizze wike, it giet dizze wike nammentlik oer: FEEST! Ferskate muzykstilen en kultueren komme oan bar yn it programma fan jûn. Wa't meifeestje wol is fan 20.00 oere ôf wolkom yn poppoadium Neushoorn en: der mei dûnse wurde. Fansels is it ek mooglik om IepenUP te folgjen fia de livestream hjirboppe.
Feest!
Wa kinst ferwachtsje: Hindoestaanske regeaband The Lions Den Band, Klezmerband Di Gojim, DJ De Rooie Jager, de Marokkaanske feestband Fiesta Salama Band en de Fryske Gaatze Bosma. Tuskentroch sjogge wy ûnder oaren nei yllúzjonist David Globe, fjoerspuister Welly Bosgraaf fan de Dragongirls, de nijste trends yn feestartikels en in tal fan ferrassingen...
Alles kin yn IepenUP
Diskusje, optredens, lêzingen, fideos en muzyk; yn de wyklikse talkshow IepenUP yn poppoadium Neushoorn kin alles. Alle woansdeis steane yn it programma de aktualiteiten yn de wrâld sintraal; hoe libje wy mei syn allen, watfoar subgroepen meitsje dêr diel fan út en hoe soargje wy derfoar dat wy inoar faker moetsje en better begripe? Dat binne saken dy't oan bar komme yn IepenUP.
Elkenien kin oanwaaie komme en meidwaan oan de diskusjes yn kafee De Backstage yn poppoadium Neushoorn. It programma set alle woansdeis om 20.00 oere útein en is ek te folgjen fia Omropfryslan.nl en de Facebookside fan Omrop Fryslân. Mear ynformaasje oer IepenUP is te finen op harren Facebookside. IepenUP is in inisjatyf fan Omrop Fryslân, Tresoar en Neushoorn Café en LF2018.


title: Test mei medisineferfier mei drones nei Skiermûntseach

maintext:
Trije drones wurde úttest foar it ferfier fan medisinen fan Lauwerseach nei Skiermûntseach. It giet om ien fan studinten fan de TU-Delft, ien fan it Nationaal Lucht- en Ruimtvaartlaboratorium en ien fan de DroneHub. Ein maart of begjin april wurdt de test dien. De test is in inisjatyf fan it ministearje fan Ferkear en Wettersteat, UMCG-ambulânsesoarch en de ANWB. Om't der in soad fragen binne, hâldt de gemeente Skiermûntseach tongersdei in ynformaasjemiddei. De inisjatyfnimmers jouwe dêr dan útlis oer de opset fan de test en wat de mooglike risiko's binne.
Jan Wiersma fan Vliegend.nl is op it stuit mei de tariedingen dwaande. Hy is belutsen by de drone fan de DroneHub. "It fleanen sels is net sa dreech. Jo kin in drone sa programmearje dat er selsstannich nei Skier fljocht en dêr medisinen dropt. Dat is allinnich ferbean yn Nederlân." Neffens de regels moat jo in drone altyd yn it sicht hâlde. Mar oer sa'n ôfstân is dat fansels net mooglik. It ministearje fan Ferkear en Wettersteat hat dan foar no ek in ûntheffing ôfjûn."
Neffens Wiersma sitte der net in soad risiko's oan de test: "Wy moatte in goed plan hawwe. Dêr wurkje we hurd oan. We rinne der om mei in team fan fiif man. Dêr binne we no in hiel soad mei oan it trainen." De drone sels bestjoert er fia it mobile 4G-netwurk. "Dan hâlde jo altyd kontakt mei de drone en bliuwt dy goed bestjoerber. En as de ferbining al fuortfalt, dan is der in needsysteem dat derfoar soarget dat it apparaat sa goed as te plak komt," seit Wiersma. By de test fljocht de drone op 150 meter hichte boppe de Waadsee. It tastel is dan fan de grûn ôf hast net te sjen of te hearren. "De oerlêst foar de natuer bliuwt dan ek beheind," tinkt Wiersma.
It ministearje fan Ferkear en Wettersteat wol mei de test ek dúdlikens krije oer hokker regels al en hokker net goed wurkje. Se moatte sa konkreter wurde nei de takomst ta. Dat is ek nedich om't de ferwachting is dat drones in folle gruttere rol krije by it ferfieren fan pakketsjes of oar guod.


title: Djoere Audi mei de foarkant rjochtop yn Trekfeart

maintext:
In auto is moandeitejûn de Trekfeart by Dokkum ynriden. De bestjoerder fan de djoere Audi rekke troch noch ûnbekende oarsaak fan de dyk. De wein kaam yn it wetter telâne en bliuwde mei de snút rjochtop yn de Trekfeart stean.
De bestjoerder rekke net ferwûne by it ûngelok. Hy is ûndersocht troch ambulânsepersoniel. De bestjoerder hie inkeld wiete klean. In bergingbedriuw sil de auto wer op fjouwer tsjillen sette.


title: Beloften SC Cambuur nei heale finale beker

maintext:
Mei in lyk spul tsjin Jong NEC hat Jong SC Cambuur him tongersdei pleatst foar de heale finale fan de bekerkompetysje. De Ljouwerters kamen yn de earste helte fan de thúswedstriid op 1-0 efterstân, mar wisten werom te kommen yn de twadde helte. Tyrone Conraad makke der mei in moai skot 1-1 fan.
De heale finale wurdt in Fryske derby, want dan treft Jong SC Cambuur as tsjinstanner Jong SC Hearrenfean. Dy wedstriid wurdt kommende tiisdeitejûn spile yn it Cambuur Stadion yn Ljouwert.


title: Lykspul foar SC Hearrenfean nei let doelpunt FC Utrecht

maintext:
Troch in let tsjindoelpunt stapte SC Hearrenfean sneontejûn tsjin FC Utrecht net mei trije, mar mei ien punt fan it fjild. De ploech fan trainer Jurgen Streppel like troch goals fan Morten Thorsby en Reza Ghoochannejhad nei trije wedstriden op rige wer ris te winnen, mar Utrecht-ynfaller Cyriel Dessers bepaalde oars: 2-2.
Hearrenfean kaam yn it eigen Abe Lenstra Stadion nei in sterk begjin fan Utrecht healwei de earste helte op efterstân. Oanfierder Mark van der Maarel lei op de grûn, mar slagge der wol yn de bal efter keeper Martin Hansen te krijen. Nei de goal kroep Hearrenfean út 'e skulp en seach dat Thorsby krekt net by in foarset fan Arber Zeneli koe.
In pear minuten foar it skoft krige de Noar de bal wól yn it net. Ut in foarset fan Denzel Dumfries, al syn achtste assist fan dit seizoen, makke Thorsby fan tichtby de lykmakker.
Lette lykmakker
Nei it skoft waard Hearrenfean better en better. Ghoochannejhad fertaalde it oerwicht op it fjild nei it skoareboerd en sette in kertier foar tiid syn klup op foarsprong. De Iraanske spits naam de bal knap oan út in yngoai fan Lucas Woudenberg en skeat de bal efter Utrecht-doelman David Jensen.
Hearrenfean like op wei om trije punten te pakken, mar twa minuten foar it ein fan de wedstriid soarge Utrecht-spits Dessers derfoar dat beide ploegen mei in lyk spul fan it fjild stapten.
SC Hearrenfean - FC Utrecht 2-2 (1-1). 18. Mark van der Maarel 0-1, 39. Morten Thorsby 1-1, 76. Reza Ghoochannejhad 2-1, 88. Cyriel Dessers 2-2. Giele kaart: Lukas Görtler (FC Utrecht).
Opstelling SC Hearrenfean: Hansen; Dumfries, Høegh, Pierie, Woudenberg; Schaars, Thorsby, Kobayashi (83. Van Amersfoort); Ødegaard, Ghoochannejhad (87. Veerman), Zeneli.


title: Danny Noppert wer yn achtste finales Players Championship

maintext:
Darter Danny Noppert hat sneontemiddei yn it Ingelske Barnsley de achtste finales helle fan it tredde Players Championship fan de PDC. By de lêste sechstjin ferlear de Jouster darter mei 6-1 fan Jamie Lewis út Wales, dy't op it ôfrûne WK noch yn de heale finale stie. Foar de nederlaach tsjin Lewis wûn Noppert trije wedstriden. Under de tsjinstanners wie Ingelskman Michael Smith (6-4). Smith stiet op it stuit op in dield earste plak yn de Premier League.
It is foar Noppert de tredde kear op rige dat er by de lêste sechstjin stiet op in Players Championship. Snein wurdt op deselde lokaasje yn Barnsley it fjirde fliertoernoai fan dit seizoen spile.


title: Fertochte drugslab Suwâld bliuwt fêstsitten

maintext:
In man út Suwâld, by wa't yn desimber yn de skuorre in XTC-lab fûn waard, bliuwt fêstsitten. Dat hat de rjochter tiisdei besletten by de earste kear dat de saak foarkaam. De advokaat fan de fertochte hie de rjochter frege de man frij te litten. De Suwâldster ûntkent, dat er der wat mei te krijen hat. Mar neffens de rjochter binne der genôch oanwizingen, dat de man wol belutsen west kinnen hat by it lab.
De rjochtsaak giet mids maaie fierder.


title: Gefaarlike ynhelaksje op Dumpert: ûntslach en rydbewiis kwyt

maintext:
In 33-jierrige frachtweinsjauffeur út Drachten is oanhâlden nei oanlieding fan in filmke op de webside Dumpert. Yn it filmke is te sjen hoe't er trekker foarby wol en dêrby in gefaarlike ynhelaksje makket op in smel dykje, wylst der in tsjinlizzer oankomt. De fertochte is tiisdei heard troch de plysje en syn rydbewiis is ôfnaam. Njonken in proses-ferbaal moat er in kursus feilich riden folgje.
De sjauffeur is ûntslein troch it transportbedriuw dêr't er foar wurke, nei't syn wurkjouwer it filmke sjoen hie.
Klik op it plaatsje om de fideo ôf te spyljen.


title: BLOG: in dei op it stimburo yn Feanwâlden

maintext:
Hjoed, woansdei 21 maart, mei in grut part fan de Friezen stimme foar de gemeenteried en alle Friezen foar it referindum. De frijwilligers op de stimburo's binne fan moarns betiid oant jûns let yn it spier om de ferkiezingen yn goede banen te lieden. Hjoed folgje wy ien fan dy frijwilligers: foarsitter Jaap van der Laan yn it stimburo fan Feanwâlden yn doarpshûs 'De Mienskip'.
11.13 oere: Boargemaster Agricola (rjochts) hat krek persoanlik oranjekoeke del brocht, myn kompaan Gerrit van der Duijn (links) hat it wettertoskjend yn ûntfangst nommen. It is in lyts gebaar, mar wurdt oe sa wurdearre troch de frijwilligers. Troch de drokte, sa krek foar iten, sille wy it yn de middei smeitsje litte.
10.47 oere: Op it stuit hawwe sa'n 150 minsken harren stim útbrocht by it stimburo 'De Mienskip' yn Feanwâlden. Nei de kofje is it in drok momint. Sa komt it der net fan om it boek te lêzen. Ien frou hie allinnich in stimpas ûntfongen foar it referindum. Har stimpas foar de gemeenteriedferkiezing ûntbruts. Dan moat der eat net goed gongen wêze by it ynpakken fan 'e slúf.
9:37 oere: Op rêstige mominten lês ik it boek 'Morgen, een liefde' fan Bas Steman. It ferhaal giet oer in parasjutist, dy 't yn de Twadde Wrâldoarloch fjochtet foar de frijheid. In moaie keppeling nei de dei fan hjoed, dêr't minsken harren stim frij útbringe kinne. Ik bin no op side 267. Tusken it boek lêzen troch hawwe wy op rêstige mominten in praatsje en harkje wy nei Omrop Fryslân.


title: FIDEO: Miranda yn de soarch: ferpleechkundige by GGZ

maintext:
Omrop Fryslân slút oan by de lanlike 'Wike fan soarch en wolwêzen' om de soarch in ekstra ympuls te jaan. Yn de soarch binne grutte tekoarten en it ferlet fan nije minsken wurdt hieltyd grutter. Fan 12 oant en mei 17 maart is by Omrop Fryslân rom omtinken foar alle fasetten fan de soarch. Op radio, telefyzje en online dogge we ferslach fan tal fan aktiviteiten.
Ferslachjouwer Miranda Werkman seach woansdei by Martje Yntema, GGZ spesjalistysk ferpleechkundige yn it nije ACT-team. Dat is in nij team mei dêryn de GGZ, dakleazeopfang Zienn en Verslavingszorg Noord Nederland. Har wurk is letterlik de strjitte op en minsken help oanbiede.
"Ik help de minsken dy't op strjitte libje mei de problemen dy't se ha en dêr't se net út komme. Dat kinne psychyske problemen wêze, of dat se ferslave binne of fêstrûn binne yn regels en protokollen. We geane oeral hinne, dêr't wêr't de minsken binne. Oerdeis komme se by ús, foar kofje of in tosty. Ek meie se hjir legaal drugs brûke." Se hat mei in grut ferskaat oan minsken kontakt, lykas mei de wykagint. "Dat gearwurkjen mei allerhanne minsken hâldt it dynamysk. Ik sit net de hiele dei op kantoar, mar bin der lekker op út. Ik wit noait hoe't myn dei rint." Se hat wol heftige dingen meimakke. "Ik bin in kear gizele en stalkt. Dat gebeurt. Kollega's binne wolris bedrige mei in wapen. Op strjitte binne ek kriminelen, mar dy minsken moatte ek in plak ha. Har sicht op de wrâld is oars as dy fan my, dat makket it moai."
Sjoch foar mear reportaazjes, artikelen en ynformaasje op Omropfryslan.nl/soarch. Mear witte oer de nasjonale Wike fan soarch en wolwêzen of oer it wurkjen yn de soarch? Sjoch dan op de webside fan Zorgplein Noord: Wzwnoord.nl.


title: Aksjegroepen tsjin Lelystad Airport ferienigje harren

maintext:
Tsjinstanners fan de leechfleanrûtes by Lelystad Airport út seis provinsjes hawwe harren ferienige yn ien grutte aksjegroep. De Samenwerkende Actiegroepen Tegen Laagvliegen (SATL) bestiet út allegear lokale bewennersorganisaasjes. SATL hat as doel dat Lelystad Airport pas iepen mei as alle leechfleanrûtes fan tafel binne en der feilige, oerlêstfrije fleanrûtes ûntwikkele binne. Hjirby moatte minsken, sûnens en leefmiljeu de heechste prioriteit hawwe. De ferskate lokale aksjegroepen kinne yn koepelferbân SATL ienfâldiger doelen ôfstimme, ideeën en kennis útwikselje en in grutter blok foarmje. Der wurdt moanliks gearkommen.
Earder besleat minister Van Nieuwenhuizen al dat de iepening fan Lelystad Airport mei in jier útsteld wurdt. It fleanfjild moat no yn 2020 iepenje, earst foar 10.000 fleanbewegingen en nei de weryndieling fan it loftrom úteinlik 45.000 fleanbewegingen.


title: Eask 14 moannen foar wapenbesit, himp en riden ûnder ynfloed

maintext:
Tsjin in man út Ljouwert is 14 moanne sel easke foar wapenbesit, belutsenheid by in himpkwekerij en riden ûnder ynfloed. De man waard oardel jier lyn oanhâlden, doe't er dronken en mei in semy-automatysk wapen op de stoel njonken him troch de binnenstêd fan Ljouwert ried. Op it buro waard dúdlik dat de fertochte ek belutsen wie by in himpkwekerij yn Grou. Dêr waarden kûgelpatroanen fûn dy't by it wapen fan de Ljouwerter hearden.
Njonken de selstraf easket justysje ek dat de man syn rydbewiis foar njoggen moanne ynleveret, omdat er al earder feroardiele is foar riden mei drank op. De rjochter docht oer twa wiken útspraak.


title: Fries om Utens fynt earste ljipaai fan 2018 yn Súd-Hollân

maintext:
Fries om utens André Hornstra hat woansdeitejûn om seis oere hinne it earste ljipaai fan Nederlân fûn. It lei yn de gemeente Giessenlanden yn Súd-Hollân. It gearwurkingsferbân LandschappenNL hat it aai kontrolearre en fêststeld dat it aai farsk is.
Hornstra is in frijwilliger fan de Natuur en Vogelwacht Alblasserwaard, en siet earder by de fûgelwacht fan Wâldsein.
Dream
Ik wie net echt oan it sykjen, mar ik seach de wrâld oan fûgels. In prachtich gesicht! De ljippen sieten op de greide, en dat wie wol bysûnder. Se gongen oer de wjuk. Dus ik sykje, en ik sjoch in nêst op it midden fan de ikker lizzen. En dêr lei er. Je wolle it hast net leauwe. Ik tink: 'der is hjir ien dy't my foar de gek hâldt'. Mar as je 48 jier yn it lân omspane, dan sjogge je wol dat er farsk is."
"Ik hope mar dat der net ien wie dy't krekt dêrfoar al in aai fûn hie. Dat ik de twadde wêze soe. Dus ik woe it fuort en daliks melde. Mar se hiele allegearre de voice-mail der foar. Ik ha der altyd fan dreamd om in kear de earste te wêzen. Altyd. Mar dy kâns is sa lyts. Je geane der net fan út. It is der mar ien yn it jier dy't dat oerkomt."
Temperatuer
Neffens in foarsizzing fan ekologysk advysburo Altenburg en Wymenga út Feanwâlden soe it earste Fryske ljipaai tongersdei fûn wurde. Dy foarsizzing is basearre op in berekkening oan de hân fan temperatuergegevens fan it KNMI. Ferline jier waard it earste Nederlânske ljipaai fûn op de dei dat it Fryske ljipaai ferwachte waard. Dat waard in dei letter fûn. Doe wie it 10 maart.
De foarseine datum falt dit jier letter as ferline jier, trochdat der let yn de winterperioade noch froast wie. Dy froast is neffens Altenburg en Wymenga net goed foar de ljippestân, omdat de ljippen dêrtroch letter komme, en relatyf earder lêst ha fan meanende boeren.
Kommend wykein wurdt froast foarsein. "Ik hoopje mar dat it aai dat oerlibbet," seit Hornstra.


title: Dea persoan oantroffen yn wetter Hartwerter Feart Boalsert

maintext: Helptsjinsten hawwe sneontejûn in lichem fûn yn it wetter fan de Hartwerter Feart yn Boalsert. Krekt nei tsien oere jûns krige de brânwacht in melding dat der in persoan yn it wetter bedarre wêze soe. Doe't de helptsjinsten op it plak oankamen, die bliken dat de persoan al ferstoarn wie. De omjouwing is ôfset en de plysje docht ûndersyk nei de identiteit en de tadracht fan it ferstjerren fan it slachtoffer.


title: VC Trynwâlden hâldt op mei sneonsfuotbal op nivo

maintext:
De bêste fuotballers fan VC Trynwâlden spylje tenei net mear op sneon. It prestaasjefuotbal is allinnich noch op sneins. Dat hat de klup besletten op in ekstra algemiene ledegearkomste (ALV), tsjin it advys fan in ûnôfhinklike kommisje yn.
De klup moast ien fan beide dagen kieze, omdat it net langer út kin om foar de sneon- én sneinsploech in trainer te beteljen. It ledetal rint ek werom.
Twaspjalt
De beslissing soarget foar twaspjalt binnen de klup. VC Trynwâlden is yn 2009 ûntstien troch in fúzje fan Trynwâldster Boys, dat op sneon spile, en sneinsklup VV Trynwâlden.
Nettsjinsteande it advys stelde it bestjoer oan de leden foar om de snein te kiezen. Dêr stimden 92 minsken foar, en 80 minsken tsjin. Fan it begjin fan it takom seizoen ôf wurdt de snein de iennige spyldei fan it earste team.
It beslút fan de ALV betsjut net dat by VC Trynwâlden hielendal net mear op sneon spile wurdt. De legere alvetallen ha gjin djoere trainers.


title: Brân yn reiden dak yn Sânhuzen

maintext:
De brânwacht fan Mearum, Haulerwyk, Roden en Eelde en in heechwurder fan de brânwacht Grins binne freedtemiddei oproppen foar in wenningbrân oan de Oudewijk in Sânhuzen. It giet om in brân yn in reiden dak.
Foarbygongers seagen de brân út it dak kommen. De eigener hat fuort besocht mei in túnslang de brân te blussen, mar dat slagge net. De brânwacht koe úteinlik slimmer foarkomme troch de brân te beperken ta in lyts part fan it dak.
Om't der yn de omlizzende wetteren iis leit, waard opksaald nei middelbrân en waarden út foarsoarch meardere wetterweinen oproppen. Sa kin der per wetterwein 15.000 liter ekstra wetter oanfierd wurde. Der is ek in ambulânse nei de wenning ta kaam, mar wêrom is noch net dúdlik.


title: Ald-koereur oer skorsing De Jong: "In klap foar de sport"

maintext:
Ald-gersbaanracer Dirk Fabriek tinkt dat de skorsing fan Jannick de Jong gefolgen hawwe kin foar de hiele gersbaansport. De âld-Jobbegeaster neamt de fjouwerjierrige útsluting fan de mearfâldich Europeesk en Nederlânsk kampioen "in klap foar de sport."
Yn De Jongs bloed is amfetamine oantroffen. "Wannear't je witte dat je soks yn je bloed hawwe, is it net ferstannich om dan riden te gean", seit Fabriek. Nei oanlieding fan de positive test hat De Jong yn novimber ferline jier de skorsing oplein krigen, mar dy útspraak wie, oant no ta, nea offisjeel nei bûten kaam.
Fabriek seach ek alfêst foarút. "Ik tink dat er úteinlik wol graach wer op de motor stappe wol."


title: Kollum: "Swalker"

maintext:
"Ofrûne sneontejûn wie it boekefeest en dêr moast ik ek ferskine. Omdat ik jûns al betiid fuort moast, hie ik de middeis al in grutte panne snert op stean. Doe't dat stie te protteljen, moast ik ek noch efkes myn strontkroade leegje en doe seach ik yn it waskhok op 'e jachthaven eat dat ik nuver fûn. Der siet in man mei in mûtse op en hy hie de holle ferslein yn beide hannen.
Ik koe syn gesicht net sjen, mar ik seach wol dat it hokje fol stie mei tassen en oar guod en der stiene in pear skuon foar de doar. Yn in flits tocht ik; 'Dit doocht net'. Ik ha it bestjoer op 'e hichte steld en ik krige al gau in berjocht werom dat it in swalker wie. Hy hie syn kamp yn it waskhok opslein mar hie oant seis oere om syn guod wer yn te pakken.
Ik hie it fansels smoardrok mei myn hier, make-up en klean en doe't ik boppe stie om my om te klaaien seach ik dat de swalker yndied alles wer út it waskhok helle en dat op 'e dyk neist syn fyts del lei. Sa út en troch seach er mismoedich om him hinne en ik krige begrutsjen mei him. It tilt hjir net op fan 'e swalkers dus ha ik dêr ek net bot ûnderfining mei, mar ik bin dochs mar nei him ta rûn.
Ik frege hoe't it gong en oft er help nedich hie. Hy sei dat er yn 'e war wie en lêst hie fan syn holle. Ik ha oanbean in parasetamol te heljen mar dat holp neffens him net omdat er gjin pineholle hie. It wie him allegear te drok yn 'e holle no't er alles tagelyk dwaan moast. Hy hie amper in tosk mear yn 'e mûle, mar prate wol hiel fatsoenlik. Ik frege ek oft er dy nacht wol earne sliepe koe en hy sei dat er op 'e fyts rjochting Drachten gong dêr't er in tinte ophelje soe en dan hie er ek wer in plak om te sliepen.
Foardat er yn it waskhok telâne kaam, hie er ûnderweis bûten sliept en doe wie er hielendal wiet reind, mar hy woe net mei my nei Ljouwert nei in opfang, want dat wie de ferkearde kant út. Hy moast en soe nei Drachten en ik fielde my bêst wol skuldich dat ik trochjûn hie dat er yn it waskhok siet. Ik ha him noch in kear frege oft er help nedich hie mar hy woe allinnich mar dat minsken him gewurde lieten dus op 't lêst frege ik oft er dan miskien eat te iten ha woe. Dêr sei er gjin 'nee' tsjin en doe ha 'k him mar in skaal snert en in pear broadsjes brocht.
Ik moast as de bliksem wer nei hûs, woe ik op 'e tiid foar it boekefeest komme en hie sels gjin tiid mear om te iten. Ik kaam gelokkich net te let, mar de swalker hat my de hiele jûn troch de holle spûke. Griet Op de Beeck hie in moai optreden mei as strekking dat it altyd wat opsmyt ast dyn dreamen neijagest en yn it boek dat se sinjearre hat stiet: Voor Hilda, leef hard, droom harder.
Doe't ik thúskaam, stie de snert noch op want nimmen hie it gas útdraaid. Dat kaam goed út, want ik hie wol sin yn wat en ik tocht noch hieltyd oan de swalker. Ik wie benijd nei syn dreamen en wat it opsmiten hat. Leef hard, fiets harder. Foar de buien út. Sneins hearde ik dat er al 82 jier wie."


title: Friezen om utens: Pier Kramer út Portugal

maintext:
Wannear langesto it meast nei thús? Foar it projekt Friezen om utens ynterviewt programmamakker Miranda Werkman Friezen oer de hiele wrâld. Wannear fiele se har thús? Hoe geane se om mei feroaringen en emoasjes en spilet de Fryske taal dêr noch in rol by? En foaral: wannear langje se it meast nei thús?
Yn dizze ôflevering Pier Kramer yn Portugal. Kinne je werom langje nei Fryslân as je net in skerp byld hawwe fan je bertegrûn? Troch wat wurde je oantinkens ynkleure en hoe helpt it ynternet derby? Pier wennet mei syn famylje yn Portugal, yn in yurt. Hy wie fjouwer jier doe't er ferhuze.
Friezen om utens is ûnderdiel fan Lân fan taal, LF2018. It is fan 30 maart ôf te sjen yn it Paviljoen Liwadders.


title: Ynventarisaasje fan koetshuzen yn Fryslân

maintext:
De Boerderijenstichting Friesland ynventarisearret hoefolle koetshuzen oft der noch yn Fryslân binne. Dat binne bygebouwen dêr't boeren eartiids de koets ynsetten. Dy bygebouwen reitsje hieltyd mear bûten byld en lizze der faak min hinne. Probleem is dat in pleats wol monumintaal wêze kin, mar in bygebou is dat faak net. Dêrtroch is der gjin mooglikheid om subsydzje te krijen foar restauraasje fan bygelyks in koetshûs.
Boer Terpstra fan Ealsum hat syn koetshûs wol restaurearje litten. Hy stipet it idee fan de Boerderijenstichting, dat der in regeling komme moat om dizze koetshuzen te behâlden foar de takomst.


title: Snits Wyt Swart ferliest fan SJC

maintext:
Snits Wyt Swart hat snein thús ferlern fan SJC. It waard 3-1 foar de besikers út Noardwyk.
Troch de hurde wyn wie it lestich fuotbaljen yn Snits. SJC is de koprinner yn de haadklasse A, wylst Snits op it trettjinde plak stiet. Dat ferskil kaam ta utering op it fjild doe't Stef van der Zalm yn de 35e minút mei in tûke lob de 1-0 op it skoareboerd sette. In pear minuten letter makke Tom Duindam der ek noch 2-0 fan.
Fjouwer minuten nei it skoft makke Snits Wyt Swart de oanslútingstreffer. In skot fan Wytze Veenstra gie fia de peal de goal yn. De grutste kânsen wiene dêrnei foar SJC, mar ek Snits Wyt Swart kaam der sa no en dan gefaarlik út. Yn de blessueretiid makke Rick van Dijk der úteinlik noch 3-1 fan.
VV Hearrenfean kaam snein net yn aksje yn de haadklasse. De wedstriid tsjin Achilles 1894 gie net troch om't it fjild yn Assen troch de skiedsrjochter ôfkard waard.


title: Hynder falt dea del by belslydjeien yn Elfstedenhal

maintext:
By it Iepen Nederlânsk kampioenskip belslydjeien yn de Elfstedenhal yn Ljouwert is sneintemiddei in hynder ferstoarn. It hynder foel ûnder de show foar it each fan it publyk dea del op it iis. Neffens de organisaasje krige it bist in hertoanfal. It giet om de 15-jierrige merje Hotske, fan eigener Huite Zonderland fan Skarsterbrêge. Fanwegen de dea fan it hynder waard it belslydjeien stillein. It is dêrnei mei in iismasine fan it iis sleept. It restant fan de show waard nei oerlis skrast.
It belslydjeien is tradisjoneel it ein fan it winterseizoen yn de Elfstedenhal.


title: Ferbjustering yn Burgum: "Afganistan is net feilich"

maintext:
GrienLinks yn de gemeente Tytsjeksteradiel is ferbjustere oer in útspraak fan de Ried fan Steat. Dy hat bepaald dat asylsikers werom kinne nei Afganistan, omdat dat lân feilich genôch is. De saak wie foarbrocht troch in útprosedearre asylsiker út Afganistan. Hy wol net werom, omdat er tinkt dat de feiligenssituaasje yn syn lân sa min is, dat er gefaar rint.
GrienLinks-riedslid Brigitte Scheepsma fan Tytsjerksteradiel is njonken ferbjustere ek oandien en lilk oer it beslút fan de Ried fan Steat. Sy kin har goed foarstelle dat it beslút by Afganen yn Burgum foar ûnrêst soarget.
De gemeenteried fan Tystjersteradiel hat ein jannewaris unanym besletten gjin asylsikers nei Afganistan út te setten, omdat it net feilich is. Neffens in moasje fan GrienLinks, PvdA en ChristenUnie mei dat pas wer as it regear yn Den Haag offisjeel bepaalt dat it feilich is yn Afganistan. De útspraak fan de Steatsried fan no feroaret neat oan dy situaasje, seit Scheepsma.


description: Sai Gon Vi Vu - Sai Gon Vi Vu

title: VnExpress International


title: Friese boekenwereld schrikt van één ster voor Griet Op De Beeck (vanavond in Zalen Schaaf)

maintext:
(tekst: Facebook)
Oei, it boekewikegeskink ‘Gezien de feiten’ krige juster yn de Volkskrant mar ien stjer: “Griet Op De Beecks Boekenweekgeschenk is ondermaats: dit is geen propaganda voor het Nederlandse boek.” Mei tank oan de Limburger dy’t ek ien stjer joech, krige it boek, by elkoar opteld, twa stjerren 🙂 Ek oare resinsinten – De Groene, NRC, De Morgen – blike net mijen. By my ropt soks de fraach op: Wêrom is it boek eins yn it Frysk oerset? ‘Sa’t it lân derhinne leit’ is de Fryske titel. Sa leit it lân der dus hinne …


authors:
Bild
Frank Augstein Ap Tt

description: STORBRITANNIEN/RYSSLAND

title: Diplomatbrist tynger rysk ambassad


description: Elusen canser yn galw am gynnal profion am syndrom Lynch ar bob claf yn hytrach nag ond rhai risg uchel.

title: Cleifion 'ddim yn cael eu profi' am enyn canser


title: Selstraffen foar oerfal en mishanneling antykhanneler Nes

maintext:
Foar de oerfal op en it mishanneljen fan in antykhanneler út Nes, gemeente Hearrenfean, binne troch de rjochtbank lange finzenisstraffen oplein.
7 en 6 jier
Twa fertochten krigen 7 en 6 jier finzenisstraf. Sy hawwe harren skuldich makke oan de oerfal en de mishanneling fan de 73-jierrige Nesker. Dizze straffen binne in jier leger as de eask.
Finzenis yn stee fan taakstraf
Tsjin in tredde man, dy't de tariedings dien hie foar de oerfal, wie troch justysje in taakstraf easke. De rjochter fûn lykwols dat dizze man krekt as de oare twa ek in finzenisstraf krije moast. Hy moat 4 jier de sel yn.
In famyljelid fan dizze man hat 4 moanne selstraf krigen foar it heeljen fan it stellen guod. De oerfal fûn oerdei yn juny 2016 plak.
De antykhanneler is troch de oerfallers mishannele en yn tape bewûn foar't se der mei tafelsulver en antyk fan troch gienen.


title: Bylden ynbraak kafee Sint-Nyk yn Opsporing Verzocht

maintext: Yn it telefyzjeprogramma Opsporing Verzocht binne tiisdeitejûn bylden te sjen fan in ynbraak yn in kafee oan de Gaastwei yn Sint-Nyk. Dat wie ferline jier, yn de nacht fan 21 op 22 novimber. Op de bylden binne twa ynbrekkers te sjen. Dy brutsen de gokkasten iepen en naaiden út mei it jild. Se kamen binnen troch oan de efterkant in rút te fernielen. De plysje hat de bylden yn jannewaris op ynternet pleatst, mar krige oant no ta gjin brûkbere tips.


title: Fertochten yn saak deade Hegemer fjirtjin dagen langer fêst

maintext:
De twa manlju dy't fertocht wurde fan belutsenheid by de dea fan in 56-jierrige man út Heech, bliuwe fjirtjin dagen langer fêstsitten. De fertochten, in 28-jierrige Ljouwerter en in 52-jierrige man fan De Jouwer, wurde fertocht fan moard en ôfpersing.
De man út Heech waard op tiisdei 6 febrewaris yn syn wenning oan de Molefinne fûn.


description: Boubedriuw Dijkstra Draisma BV is ien fan de trije finalisten foar de Kening Willem I-priis yn de kategory 'midden- en lytsbedriuw'. It bedriuw waard tiisd

title: Boubedriuw Dijkstra Draisma yn finale Kening Willem I-priis


title: CDA, FNP en CU fierder mei formaasje nije koälysje T'diel

maintext:
De fraksjes fan CDA, FNP en ChristenUnie yn de gemeente Tytsjerksteradiel sille mei elkoar fierder yn de formaasje foar in nije koälysje. Tineke Schokker, boargemaster fan Flylân en ynwenster fan Tytsjerksteradiel, is frege as formateur. De trije partijen ha der alle fertrouwen yn dat der begjin maaie in koälysje-akkoart leit en dat der dan ek in nij kolleezje is.
Yn de oanrin nei de formaasje wurde alle riedsfraksjes útnoege foar in petear, wêryn't weromsjoen wurdt op it ynformaasjeproses en de wize wêrop't partijen tenei konstruktyf gearwurkje kinne.


title: Jonge supporter FC Grins mishannele yn Abe Lenstrastadion

maintext:
In 14-jierrige jonge út de provinsje Grinslân is ôfrûne snein mishannele yn it Abe Lenstrastadion op It Hearrenfean. De jongen droech in sjaal fan FC Grins en waard by syn kiel grepen troch in Hearrenfean-supporter. Hy koe loskomme mei help fan meistanners. It ynsidint barde nei de fuotbalwedstriid, yn it FeanPlaza. De jongen wie mei syn omke en tante nei de wedstriid op It Hearrenfean. Nei de wedstriid woenen se noch efkes yn it FeanPlaza sjen. De jongen frege noch oft er syn sjaal omhâlde koe. Dat moast wol kinne, sei syn tante Marieke Blaauwwiekel.
Bot skrokken
''We verloren hem even uit het oog en hebben hem toen gebeld'', fertelt se. Hy wie al nei de auto en fertelde dêr dat in man him útskold mei de meast ferskriklike sykten. ''Hij was er heel erg van onder de indruk en kan er niet van slapen'', seit Blaauwwiekel. De jongen doart net mear nei in fuotbalstadion en is hiel bot skrokken.
Marieke Blaauwwiekel is sels in supporter fan Sportklup Hearrenfean en wol mei klam sizze dat de klup hjir neat oan dwaan kin. Se wol allinne wol bekend meitsje dat it bard is. De jonge wol sels gjin oanjefte dwaan.
Skybox
Fuotbalklup FC Grins biedt de jonge in plakje oan yn 'e skybox fan de Euroborg, sadat hy sa gau mooglik wer wille hawwe kin yn it stadion.
Undersyk
Sportklup Hearrenfean hat kontakt socht mei de tante fan de jonge. Neffens wurdfierder Erik Kofman hat it wolwêzen fan de jonge de heechste prioriteit. Ek hat der kontakt west mei de feilichheidstsjinst. ''Wy wolle de negative ûnderfining sa gau as mooglik wer posityf meitsje'', fertelt Kofman. De klup jout de jongen trije VIP-kaarten foar de wedstriid fan SC Hearrenfean tsjin Feyenoord. De klup docht fierder yntern ûndersyk nei it insidint.


title: Plysje nimt túnark, messen en skjirren yn beslach

maintext:
In túchklauwer foar yn de tún is ien fan de opfallende saken dy't de plysje yn beslach naam hat by in previntive fûillear-aksje, sneontenacht yn Ljouwert. De aksje waard hâlden yn de binnenstêd fan Ljouwert. De plysje kontrolearre seishûndert minsken en njoggentich auto's. De hiele fangst bestie út acht messen, twa skjirren en in klauwer om ûnkrûd tusken stiennen wei te heljen yn de tún.
Deze nacht werd er door collega’s een preventief fouilleringsactie gehouden in het aangewezen veiligheidsgebied in de binnenstad. Er werden 600 personen en 90 voertuigen gecontroleerd. 8 messen, 2 scharen en een onkruidkrabber werden inbeslaggenomen. #veiliguitgaan #PolLWD pic.twitter.com/sGQDA9vEig — Politie Horeca Leeuwarden (@POL_HorecaLwrd) April 8, 2018


title: Dijk van een Verhaal: mei wenwein en trekker by Deltadyk del

maintext:
Mei in wenwein mei in trekker derfoar rydt ferhalefertelster Baukje Fennema út Anjum oant en mei augustus by de Deltadyk del. Oeral en nearne stoppet se om ferhalen te fertellen. Ferhalen fan minsken dy't se tsjinkaam is doe't se fan Lauwerseach nei de Ofslutdyk rûn yn 2017. Dit jier makket Fennema de reis wer en sil se tegearre mei de minsken performances jaan op de rûte. Dijk van een Verhaal hjit it projekt, in ûnderdiel fan Kulturele Haadstêd 2018.
Dy performances besteane út bygelyks dûns, muzyk en poëzij en geane oer it libben, de leafde, lijen en treast. Op har Facebookpagina hâldt Fennema in deiboek by. Op dy side kinne minsken ek sjen wêr't Fennema op it stuit is en watfoar in performances dêr komme.


title: Friezen mei graach flagje mei Keningsdei

maintext:
Friezen, Grinslanners en Drinten stekke lanlik sjoen it meast de flagge út op Keningsdei. Dat docht bliken út in ûndersyk yn opdracht fan de Dokkumer Vlaggen Centrale. Fan de noarderlingen is 48 prosint fan doel de flagge freed út te hingjen. Tradysje en grutsk wêze op Nederlân binne de wichtichste redenen om de flagge út te stekken.
Yn de stêden Amsterdam, Rotterdam en Den Haag wurdt de flagge it minst útstutsen. Dêr is mar sa'n 18 prosint fan de ynwenners dat fan doel.


title: Bocuse d'Or-dielnimmer Smink begjint eigen restaurant

maintext:
Sjef-kok Jan Smink iepenet yn septimber in eigen restaurant yn syn wenplak Wolvegea. Oan de Van Harenstraat yn it sintrum fan it doarp sil Smink, bekend fan syn dielname oan de ferneamde itensiederswedstriid Bocuse d'Or, syn gasten gerjochten foarsette dy't makke binne fan produkten út de eigen regio.
Foardat de doarren yn septimber iepen geane, sil it eardere ING-gebou earst noch ferboud wurde. Nei de ferbouwing sille de koks sichtber wêze wannear't se yn it restaurent oan it itensieden binne. Dêrneist kriget de 3D-printer in prominint plak yn it restaurant.
Yn maaie kriget Smink de kaai fan it pân en sil ek de namme fan it restaurant bekendmakke wurde.


title: Kollum: "Drege pil"

maintext:
"Van den Vos Reynaerde of Karel ende Elegast. Do hast se miskien ek wol lêzen. It binne fêste yngrediïnten yn de lessen literatuer by it fak Nederlânsk. Ferhalen fan wit ik hoe lang lyn, dy't ferplichte kost wiene doe't ik op de middelbere skoalle siet. No wie ik best wol in fanatike lêzer, mar hiel earlik: ik krige der jokte fan, dizze âlde meuk.
En ik bin net de iennige dy't dizze swiere kost net sa wurdearje kin. Der is op it stuit in diskusje oer it literatuerûnderwiis yn Nederlân. Koartsein binne der twa kampen. It iene kamp wol de klassikers út de Nederlânske literatuer koste wat kost behâlde. Skriuwers as Couperus en Multatuli hawwe neffens harren ús kultuer makke sa't er no is. It oare kamp fynt dat ûnsin en is foar ôfskaffing fan dy drege pillen.
Ik wit noch goed dat ik yn it lêste jier fan de middelbere skoalle in skriuwer útkieze moast, dêr't ik fiif ferskillende boeken fan lêze soe. It waard úteinlik Bernlef, wêrom wit ik eins al net iens mear. Ik begûn mei syn meast bekende roman Hersenschimmen. Mei muoite helle ik it ein. Dêrnei folge Onder ijsbergen en Sneeuw. En ta beslút noch twa boeken, mar ik wit wier al net mear hokker wurken fan Bernlef dat west ha. Hoe't ik ek myn bêst die, ik fûn der gjin klap oan.
No sille der fêst minsken wêze dy't poerrazend wurde as ik dit sis. Bernlef is ien fan ús grutte Nederlânske skriuwers, lykas Jan Wolkers, Maarten 't Hart en Renate Dorrestein. Dat is ek sa, mar dat betsjut net dat dizze boeken dêrom geskikt binne foar pubers fan in jier as 16 om te lêzen. Allinnich Turks fruit liezen we allegear mei reade earkes fan foaren nei achteren hielendal út. Mar doe't de dosint Nederlânsk ús frege wat de efterlizzende gedachte fan de titel fan it boek eins wie, hiene wy gjin flau idee.
De fraach is dan ek oft it nedich is dat in learling út 5 havo of 6 vwo krekt wit wat it 'leitmotiv' is yn Turks fruit of Max Havelaar. Of wat de tematyk is fan it wurk fan Hella Haasse. Doel fan it fak Nederlânsk moat neffens my wêze om learlingen just oan te setten om sa folle mooglik te lêzen. Dat dit gjin Harry Potter mear wêze kin yn de boppebou, dat snap ik ek wol. Mar hjoeddeistige bestsellers soene wat my oanbelanget prima op de boekelist kinne.
Dat learlingen tenei yn plak fan Max Havelaar fan Multatuli gewoan Joe Speedboot fan Tommy Wieringa lêze. En dat se yn plak fan De ontdekking van de hemel fan Harry Mulisch rêstich De Oorsprong fan Dan Brown út de kast pakke. Fansels kin der noch wol omtinken wêze foar de skiednis fan ús literatuer, mar wat my oanbelanget krijt de literatuerlist in flinke facelift mei hjoeddeistige pageturners, sadat elkenien wer sin oan lêzen krijt.
Wolle wy in nij haadstik oan ús Nederlânske literatuer tafoege, dan moat de jeugd earst wer sin krije om yn 'e boeken te krûpen. Want om te skriuwen, moast earst lêze kinne."


title: FIDEO: It grêfmonumint foar Richard Jung yn Sint-Jânsgea

maintext:
Yn Fryslân binne mear as trijehûndert monuminten dy't weromtinken dogge oan de Twadde Wrâldoarloch. Op 24 april meitsje de provinsje en it Nationaal Comité 4 en 5 mei bekend wa't it komplimint foar in oarlochsmonumint krijt.
In sjuery hat besjoen hoe't der op it monumint past wurdt, no en yn de takomst. Der binne fiif nominearren dy't dizze wike omtinken krije op Omrop Fryslân telefyzje en radio. Woansdei it grêfmonumint foar Richard Jung yn Sint-Jânsgea.
Jung waard berne yn Tsjecho-Slowakije en waard oproppen foar it Dútske leger, mar dat woe er net. Hy kaam yn de finzenis, ûntsnapte en flechte nei Nederlân. Yn Skarsterbrêge kaam er by it ferset. Op 15 april 1945 is er omkaam.
Besjoch it monumint yn De Pein.


title: Kollum: "Beskamsum"

maintext:
"Boargemaster Van de Nadort fan Weststellingwerf hat by de ynstallaasje fan syn nije ried sein dat se ophâlde moatte mei populisme. Mar dat dienen se krekt net. Se reagen de grutste partij dêre, de SDW, oan de kant. Dy mei fan alle oaren net begjinne te formearjen. Dat komt om't de PvdA yn dy kombinaasje sit. En yn Denemarken meie de PvdA-ers populist wurden wêze, hjir preekje Wilders en Baudet noch wat oars. De VVD Weststellingwerf folget. Beskamsum.
We krije oeral wrâldferneamde ynformateurs. Achtkarspelen moast sels efkes wachtsje, want Joop Atsma siet noch by de Matthäus Passion yn Leipzig. Mar it is dochs hiel simpel? Of sa’t boargemaster Tjeerd van der Zwan fan Hearrenfean seit, transparant. Hy bedoelt dat se neat ôfprate hoege, alles gewoan oan de boarger freegje. Alles duorret dan wol tsien kear sa lang, mar dan hoech je yn elk gefal gjin hotemetoten by de formaasje. Want dat je soks sels net kinne is beskamsum.
Elkenien fynt it moai dat Lutz Jacobi direkteur fan de Waadferiening wurdt. Se hoecht inkeld de drones boppe it Waad noch mar del te sjitten. Fierder is it dêr wol klear. Kin se de Iselmar der net by dwaan? Gjin fiskers, gjin fisk, gjin Doede mear. En dy ferdomde wynmûneparken. En in sânôfgraving by Rotterdamse Hoek yn it Fryske sicht mei in ultragrut wurkeilân. Lis dêr gewoan in pear baggerskippen del, sa’t we altyd dien ha. Dit is beskamsum.
It smyt ommers ek noch hast neat op. Watte, we ha hielendal gjin ferlet fan jild hjirre. We ha Lykele Jansma yndertiid foar idioat útmakke doe’t hy Frysk jild útjaan woe en no slaan Ferd en Sytske Fryske fyfkes. Dy kin je inkeld mar mei karnaval yn Blauhús (Fifkesryk) útjaan. We liene grouwélich jild oan Seelân, teminsten as Brok dêr tenei mei bestjoere mei. Immen hat op de Ofslútdyk 81 miljoen ferlern. Foardat immen wat sein hat, hat Fryslân it al yn de slûs fan Koarnwertersân kwakt. Oer de miljoenen dy’t noch yn de Blokhúsbak stutsen wurde moatte wurdt loftich hinne fytst. En as Jehannes Kramer efkes sunich oan wol mei it oankeapjen fan fûgeltsjelân krijt hy in moasje fan ôfkarring oan de broek. Allegearre beskamsum.
Mar we ha net in sint oer foar in blêd fan de Ried fan de Fryske Beweging. Wurdt in healjier letter. En dan noch, nimmen wol meibetelje. Dat komt fansels om't it in soarte Frysk en Frij wurde moat, en dêr lizze noch in soad oer yn betizing. Mar we moasten al dy Dútsers dy’t mei de Peaske kamen wol fertelle wat Frysk no krekt is. Mar de arke yn de Prinsetún, dêr’t se yn moasten omdat it bûten sa stonk fan harren eigen peaskebulten, wie lek en sonk. Dat it Frysk fertutearzet is net sa slim, mar in sinkend skip yn Fryslân is beskamsum.
Yndertiid fertelde de gemeente De Fryske Marren de befolking fan Balk oer it azc. Mei in efter de doar steande boargemaster Aalberts en in swijende wethâlder Durksz, dy’t gjin fraach beänderje koe oer de needsaak fan sa’n azc. No witte we, as sa faak, dat earder beslissingen toetse wichtich is. It azc moat no wer fuort. Beskamsum, seker foar de minsken dy’t dêr wenje.
As der yn Noardeast-Fryslân in soad stellen wurdt, grypt de plysje net yn, mar set matriksbuordsjes by de dyk. Ik zeg het toch weer hoor. De mûle bruts ús iepen. Beskamsum.
Mar it meast beskamsum wie dy direkteur fan it Drachtster sikehûs. Dy giet fuort. Dan komt der in ferhaaltsje yn de krante. Dêr stiet yn dat syn sikehûs ideaal wie en dat de oaren net doge. Hy wol yn hiel Fryslân noch mar twa spoedeaskjende helpen ha. Fjouwer kin we hjir net yn stân hâlde. Seit hy. Snits doocht net, It Hearrenfean doocht net…. En eins kin we ek bêst sûnder de Dokkumer Sionsberg. Seit hy. Sokken witte dus hielendal neat fan it Fryske plattelân. Ha noch noait mei de auto fan Blauhús nei Gaast hoegd. De arrogânsje fan sok altyd better wittend folkje is o sa beskamsum.
Ik bin bliid dat it maaitiid is en de brêgen wer iepen binne. Yn Fryslân bart der no sân moanne neat mear. Kin je je ek net ergerje. Hearlik."


title: Minder WW'ers yn Fryslân troch begjin maitiid

maintext:
De wurkleazens yn Fryslân is yn maart ôfnaam. Dat meldt it UWV. Troch it begjin fan de maitiid sitte der minder minsken yn de WW yn de lânbou en de hoareka.
13.960 Friezen krigen yn maart in WW-útkearing. Dat binne 180 minder as yn de moanne dêrfoar. Yn ferliking mei ferline jier is it oantal WW-útkearingen mei 24,5% ôfnaam.


title: SC Hearrenfean yn twadde helte foarby ADO Den Haag

maintext:
Sportklup Hearrenfean hat tiisdeitejûn yn it Abe Lenstrastadion ôfrekkene mei ADO Den Haag. De Feanster fuotballers wûnen mei 2-0 fan de besikers, dy't yn de earste helte noch krekt wat better wienen. Troch de oerwinning hâlde de Feansters útsjoch op de play-offs foar Europeesk fuotbal. Al nei acht minuten krige ADO de kâns om te skoaren, mar doelman Hansen pakte it skot fan Immers. Op it healoere wie der in goede foarset fan Reza. De bal kaam moai foar de goal, mar de spilers fan SC Hearrenfean kamen krekt net by de bal.
Twa doelpunten
Pas nei rêst foel it earste doelpunt, yn de 53ste minút. Ut in opsette oanfal fan Pierie en Van Amersfoort koe Marco Rojas de bal úteinlik yn it doel koppe: 1-0. Goed tweintich minuten letter lei de bal foar de twadde kear yn de goal fan keeper Groothuizen. Rojas makke nei in pass fan Zeneli syn twadde doelpunt fan de jûn. Dêrmei wienen de Feanster hast wis fan de oerwinning.
Op snein 29 april spilet Sportklup Hearrenfean de folgjende kompetysjewedstriid, út tsjin NAC Breda.
SC Hearrenfean - ADO Den Haag 2-0 (0-0). 53. Marco Rojas. 75. Marco Rojas.
Opstelling SC Hearrenfean: Hansen; Dumfries, Høegh, Bulthuis, Pierie, Thorsby, Kobayashi, Van Amersfoort, Rojas (76. Schmidt), Ghoochannejhad (74. Veerman), Vlap (55. Zeneli).


description: Net allinnich Harkemase Boys moast op peaskemoandei útkomme yn de tredde difyzje. Ek ONS ferskynde op it fjild yn in útwedstriid tsjin VV Spijkenisse. De S

title: ONS Snits hurd ûnderút tsjin Spijkenisse


description: Op de twadde dei fan de Open Nederlandse Fanfare Kampioenschappen (ONFK) binne der yn de tredde en fjirde difyzjes Fryske orkesten winner wurden. Yn de twa

title: Fryske fanfares winne twadde en tredde difyzje fan ONFK


title: Weening twadde yn tredde etape Ronde fan Kroäsië

maintext: Pieter Weening is tongersdei as twadde einige yn de tredde etape fan de Ronde fan Kroäsië. De Harekiet makke diel út fan in kopgroep, dy't oan de ein fan de etappe hielendal útinoar fûl. Weening bleaun oer mei de Wyt-Rus Kanstantsin Siutsou, mar yn de lêste meters moast de rider fan Team Roompot Siutsou gean litte. Uteinlik kaam Weening op de finish, dy't op in steile klim lei, fjouwer sekonden nei de winner oer de streek. Troch syn twadde plakje nimt Weening no ek it twadde plak oer yn it klassemint fan de Ronde fan Kroäsië. Der binne noch trije etappes te gean; snein is de lêste en dy einiget yn Zagreb.


title: 30 moanne selstraf en tbs foar ferkrêfting 88-jierrige frou

maintext:
De 32-jierrige man út Stiens dy't op 3 augustus 2016 in 88-jierrige frou út Ljouwert ferkrêfte, is troch de rjochtbank feroardiele ta 30 moanne selstraf en tbs mei twangferpleging. De straf komt oerien mei de eask fan it iepenbier ministearje.
De man brûkte in soad geweld doe't hy de frou ferkrêfte yn de lift fan har flat oan it Europaplein. Doe't de frou al yn ûnmacht op de flier lei, skopte hy har yn it gesicht. It slachtoffer is psychysk en fysyk noch hieltyd net wersteld fan de oanfal.
De Stienzer hat psychiatryske steurnissen en tocht dat der in komplot tsjin him geande wie. Dy steurnissen wurde feroarsake troch it drank- en drugsgebrûk fan de man.


title: Kollum: "Gjin probleem"

maintext:
"De iene persoan freget oan de oare: 'Kinsto my helpe mei in probleem?' En dan seit dy oar: 'Jawol... hoe grut moat it wurde?'
Ik moast der wol om gnize doe't ik it lies en guon minsken binne yndied kampioenen yn it sjen of meitsjen fan problemen, mar dat besykje ik no krekt net te dwaan. Ik kin it wol, mar as ik op dat punt stean, dan tink ik oan de wize wurden fan in learaar dy't ik hân ha. In goede learaar bliuwt jo by, ek al wie er net iens al te kreas. Ik kin my net mear heuge op hokker skoalle of by hokker fak, mar hy hie it oer it skieden fan problemen en dat in soad minsken dat net dogge of kinne.
Want hoe faak meitsje wy yn ús holle wol net in probleem fan eat dat hieltyd grutter wurdt, wylst der eins gjin reden foar is. Dat jo tinke dat de oar tinkt dat jo miskien wol net leuk genôch binne, wylst wy dat hielendal net witte kinne. En fansels seit jo yntuysje wol gauris de goede dingen, dochs kin it measte fan wat wy tinke wol yn it jiskefet.
Wy kinne net yn de holle fan in oar sjen, mar we meitsje ús der wol drok om. Of we litte ús meifiere troch de ellinde fan oaren omdat we it sa begrutlik fine. Mar ek dan kinst dy de fraach stelle oft it wol echt dyn probleem is. Stel, dyn omke en muoike sille skiede omdat hy frjemdgong mei de kleuterjuf. It naait der op it lêst sa út dat de hiele famylje út elkoar leit, der allegear kampen binne en it ien grut drama is. De hiele mienskip fynt der eat fan of bemuoit him der mei. En do leist der ek wekker fan omdat'st it sa slim fynst foar eltsenien.
Mar is it no echt dyn probleem? Nee. It is net leuk, mar it giet om dyn omke en muoike. En as't dy dat reallisearrest, dan wurdt it libben it stik ienfâldiger. Dat betsjut net dat jo egoïstysk of ûngefoelich binne, jo binne gewoan nuchter en realistysk. Ik ha sels ek wol fan dy mominten dat de emoasjes oan 'e haal gean kinne en as dat sa is, dan doch ik in stapke werom en stel ik mysels de fraach oft it no wol echt myn probleem is.
Neffens Deepak Chopra is in smeller bewustwêzen it nivo fan problemen, hindernissen en ferset. De antwurden binne beheind en hjir silst fustrearre bliuwe. Mei in mear ferromme bewustwêzen komme de oplossingen nei foarren en is der minder striid. Jo geane realistysk om mei negative enerzjy en sjogge net allinnich it konflikt. Op it nivo fan it suvere bewustwêzen binne der gjin problemen. Dan is eltse útdaging in kreative mooglikheid, is der gjin wjerstân en komme de oplossingen fansels.
Einstein sei ek al dat jo in probleem net oplosse kinne mei de wize fan tinken dêr't it út fuortkommen is. Mei oare wurden: om ta in oplossing te kommen, moatte jo de dingen fanút in oar perspektyf sjen. Ik tink ek leaver yn mooglikheden as yn beheiningen en ek leaver posityf as negatyf. Mar mei alles wat der hjoeddeis dield wurdt op social media en te sjen is op 'e telefyzje, is it sa út en troch bêst wol dreech om optimistysk te bliuwen.
It liket wol oft we alles witte, mar de wrâld is der net bepaald oersichtliker troch wurden. Dochs binne it net de omstannichheden dy't dyn libben bepale, mar hoe'tst dêr mei omgiest. 'Zorgen moet je doen... niet maken', seit Loesje en se hat grut gelyk."


title: 'Hattrickheld' Bouius sjit Harkemase Boys lâns Spijkenisse

maintext:
Harkemase Boys hat sneontemiddei yn eigen hûs goede saken dien troch te winnen fan Spijkenisse. Trije goals fan Henny Bouius soargen derfoar dat de ploech fan trainer Henk Herder mei in oerwinning fan it fjild stapten. It waard 3-1 op sportpark De Bosk.
Healwei de earste helte kaam Harkemase Boys op foarsprong. Kevin Mennega slingere de bal foar en by de twadde peal kopte Bouius de bal efter doelman Dyron Bijl fan Spijkenisse. In lyts kertier letter ferdûbele de thúsklup de skoare. Ut in foarset fan Jesse Renken wurke opnij Bouius de bal binnen.
Offisjeuze hattrick
Spijkenisse gie yn de twadde helte mear risiko nimmen om dochs noch in goed resultaat te beheljen, mar krige goed tsien minuten nei it skoft in tredde treffer om de earen. Keeper Bijl koe in foarset fan Pier Veldman net goed ferwurkje, wêrnei't Bouius der as de piken by wie om syn tredde fan de middei te meitsjen.
In pear minuten nei Bouius' offisjeuze hattrick brocht ynfaller Rephendry Amsterdam fan Spijkenisse mei in rake kopbal de spanning wer wat werom. In kertier foar tiid besocht Sven Mijmans Erick Jansema te ferrifeljen, mar de keeper fan Harkemase Boys kearde it skot. De thúsklup krige dêrnei noch kânsen de skoare fierder út te wreidzjen, mar doelpunten foelen der net mear, wêrtroch't it op De Harkema úteinlik by 3-1 bleau.
Fryske derby
Folgjende wike spilet Harkemase Boys tsjin ONS Snits. De ôftraap fan de Fryske derby is om 16.30 oere yn Snits.
Harkemase Boys - Spijkenisse 3-1 (2-0). 21. Henny Bouius 1-0, 35. Bouius 2-0, 58. Bouius 3-0, 64. Rephendry Amsterdam 3-1.


title: FNP: Lit Katalaanske politisy frij

maintext:
De FNP wol dat de Katalaanske politisy, dy't fêstsitte yn ferskate Spaanske finzenissen, frijlitten wurde. De Fryske partij stipet in resolúsje tsjin "it steatsgeweld en de represje yn Spanje". De resolúsje waard sneon yntsjinne op it kongres fan de Europarlemintspartij EFA, in koälysje fan ferskate regionale partijen. Dat kongres wie freed en sneon yn it Beierske Landshut.
"Op politike grûnen betocht"
Mei de resolúsje wol de EFA hearre litte dat de Katalaanske politisy dy't yn de ôfrûne moannen opsluten binne, frijlitten wurde moatte. "Yn de eagen fan de FNP binne de tsien parlemintsleden fêstsetten foar misdieden dy't op politike grûnen betocht binne", skriuwt de partij. Under oaren de Katalaanske vice-presidint en de lieders fan de twa grutste ûnôfhinklikheidsbewegingen sitte yn de Spaanske finzenis. "It kin net sa wêze dat politisy dy't troch de ynwenners keazen binne, foar lange tiid yn de finzenis opsluten wurde, wylst der gjin útsjoch is op in stabile oplossing."
Yn frijheid weromkeare
In tal oare politisy dy't foar de Katalaanske ûnôfhinklikheid binne, lykas harren presidint Carles Puigdemont, binne flechte nei België, Switserlân en Skotlân. De EFA wol dat sy yn frijheid weromkeare kinne moatte.
De FNP wol dat Spanje de dialooch mei Kataloanië oangiet om út de politike ympasse te kommen.
Brief oan ambassadeur
Earder hat de FNP al in brief stjoerd oan de Spaanske ambassadeur yn Spanje, makke de partij snein bekend. Oanlieding dêrfoar wie de flecht fan Marta Rovira fan de ERC. Dy partij sit mei de FNP yn de EFA. Yn dy brief neamt de FNP it belied fan Spanje "een schandaal in het moderne Europa, waar Spanje zich vol overtuiging bij heeft aangesloten."


title: Keningsspelen om jild op te heljen

maintext:
Basisskoalbern bewege minder goed dan 10 jier ferlyn. De Underwiisynspeksje seit dat nei oanlieding fan de resultaten fan in stekproef út 2016. Bern binne minder fluch en fine it bygelyks dreech om oan in tou te slingerjen. Undersikers stelle dat bewege goed is foar de fitheid en de motoaryske ûntwikkeling fan bern. De Willem Alexander-skoalle yn Ljouwert wol graach sporten stimulearje en docht ek dêrom dit jier wer mei oan de Koningssportdag. Kening Willem-Alexander fynt dat bern genôch bewege moatte en is dêrom mei de Koningsspelen begûn. Eltse skoalle kin sels betinke hoe't se de sportdei ynfolje wolle. De Willem Alexander-skoalle organisearret ûnder oare in sponsorloop en in apekoai.
Oare gymmaterialen
CIOS-stazjêre Daphne Waterlander jout gymnastyklessen op de skoalle en is freed by de apekoai belutsen. Dat der ferskillen binne tusken hoe goed bern bewege kinne, sjocht ek Daphne. "Je ziet wel dat kinderen die echt helemaal niet bezig zijn met sport, er een beetje buiten vallen bij bal- en teamsporten. En bij een tikspel zijn ze snel buiten adem of kunnen niet goed koprollen." Om foaral it bûten sporten te stimulearjen, sadat bern dat ek thús dwaan kinne, brûkt de skoalle ek oare gymmaterialen, lykas skeelers.
Bern yn Bolivia helpe
De bern op de Willem Alexander-skoalle hellen freed troch te bewegen ek noch jild op. Hendrik Jaarsma is ien fan de organisatoaren fan de sponsorloop. Mei oare jongeren fan de Fonteintsjerke ha se besletten om yn de simmerfakânsje bern yn Bolivia te helpen om nei skoalle ta te kinnen. En dêr is in soad jild foar nedich. De sponsorloop op de Willem Alexander-skoalle is de lêste fan de fiif, wêrtroch't se der no wol wis fan binne dat se de reis nei Bolivia meitsje kinne.


title: "Toerisme Ljouwert en de provinsje ûntwikkelet him prima"

maintext:
"It toerisme yn Ljouwert en de rest fan de provinsje ûntwikkelet him prima." Dat seit direkteur Albert Hendriks fan it toerismeburo Friesland-Holland. "It programma fan Kulturele Haadstêd lûkt in soad minsken. Dy kombinearje it dan faak mei oare aktiviteiten yn de provinsje. Dêrom profitearret net allinnich de stêd Ljouwert dêrfan."
Hendriks is net benaud dat der nei dit jier strukturele leechstân yn de Ljouwerter hotels komme sil. "De ynset moat wol wêze dat der fan alles organisearre wurdt, it leafst útsmard oer it hiele jier. De toerist wol mear as allinnich in plak dêr't er sliepe kin. Der moat wat te rêden wêzen. In goede hotelier is hjoed-de-dei dan ek in soarte fan entertainer." Albert Hendriks die syn útspraken snein yn it Omrop Fryslân-programma Buro de Vries.


title: Freedsmerk Ljouwert: "Oarloch is altyd ferlieze"

maintext:
Krije we oarloch? Hieltyd mear minsken freegje har dat ôf. Gifgasoanfallen, reade linen dêr't de fijân oerhinne giet, oarlochstaal fan net de meast stabile wrâldlieders... Op de freedsmerk yn Ljouwert makken de measten har noch net sa drok: "It is in machtspultsje. Wa't in bom goait, krijt der ek ien werom. Dat litte se wol út de holle dus." Oaren binne wat benauder: "Met zo'n Trump aan de knoppen ben ik er niet gerust op."
De gifgasoanfal yn Syrië hat wol in soad minsken lilk makke: "Dat we dat mei ús allen talitte, dat kin dochs net!" Mar oft it dêrom ta in bombardemint komme moat? "Ze moeten het hele zootje, inclusief Poetin, een bom op de kop gooien!", sei immen, mar neffens de oar binne net inkeld de Russen de 'bad guys' yn dit ferhaal. Net elkenien makke him trouwens like drok: "Ach, it sil myn tiid wol duorje..."


title: Ljouwert wol mear grien; aksje tsjin ferstienning fan tunen

maintext:
De gemeente Ljouwert hat syn nocht fan de 'ferstienning' fan partikuliere tunen. De ynwenners moatte mear planten en blommen yn de tún hawwe en minder stiennen en tegels. Ljouwert komt dêrom mei in subsydzje foar it griener meitsjen fan de tunen, fariearjend fan 50 oant 300 euro de tún. De subsydzjeregeling jildt foar de perioade 2018 oant en mei 2020. De gemeenteried hopet yn alle gefallen sa'n 150 tunen te 'ûntstiennen'.
Grienere tunen soargje foar ôfkuolling yn de simmer, hâlde it wetter fêst yn wiete perioaden en jouwe wetter ôf yn drûge tiden. Ek is in griene omjouwing goed foar de sûnens en de biodiversiteit. Fan it totale grien yn de gemeente Ljouwert bestiet sawat de helte út partikuliere tunen.


title: Man mei bloed oan de holle naait út nei fjochterij

maintext:
Op de Foarstreek yn Ljouwert is woansdeitejûn in man swierferwûne rekke by fjochterij. De swierferwûne man krige spul en rekke út de tiid doe't er ferskate kearen op de holle slein waard. Doe't de plysje en ambulânse oankamen, naaide de man mei bloed oan de holle út.
In soad minsken wiene tsjûge fan it ynsidint. De plysje hat de man efterfolge. Oft er oanhâlden is en hoe't de fjochtpartij krekt ûntstien is, is noch net dúdlik.


title: Ljouwerter bedriget plysjes mei luchtdrukpistoal

maintext:
In 41-jierrige man is yn Ljouwert oppakt om't er plysjes bedrige mei in luchtdrukwapen.
De plysjes krigen yn de nacht fan tiisdei op woansdei in melding fan in bedriging yn in hûs op de Voorstreek. Doe't se op it adres oanbellen, die de man iepen en rjochte fuort syn wapen op de plysjes. De plysjes lutsen ek harren wapen en twongen de man syn luchtdrukpistoal del te lizzen. Dat die de man úteinlik ek. Hy is meinaam nei it buro foar fierder ûndersyk.


title: Dokkumer (27) langer fêst foar poging deaslach freondinne

maintext:
In 27-jierrige Dokkumer bliuwt foarearst fêstsitten foar swiere mishanneling fan syn freondinne. Hy soe har meardere kearen tsjin de holle skopt ha. Op 24 maaie moat de man terjochte stean foar poging ta deaslach. De rjochter hat no bepaald dat er oant dy tiid yn foararrest bliuwt.
De Dokkumer hat yntusken mei in psycholooch praat. It wachtsjen is op it rapport dêrfan. Neffens de offisier fan justysje is de konklúzje dat de kâns op werhelling fan húslik geweld grut is. De Dokkumer is al earder feroardiele omdat er syn freondinne mishannele hat. Hy siet fan dy straf noch yn syn proeftiid.


title: Scooterriders krije boete foar riden sûnder rydbewiis

maintext: De plysje fan Ljouwert hat freedtenacht twa kear in scooterrider in boete jûn, omdat se gjin rydbewiis by harren hiene. Op de Bûterhoeke waard in 20-jierrige bestjoerster fan in snorscooter kontrolearre. Sy koe gjin rydbewiis sjen litte en dat resultearre yn in proses-ferbaal. Eefkes letter waarden op de Nijstêd twa jonge froulju - ek op in snorscooter - steande hâlden. De 16-jierrige bestjoerster hie ek gjin rydbewiis by har en dêrom waard ek dêr in proses-ferbaal opmakke.


title: Deade man oantroffen yn sleat op It Hearrenfean

maintext: Foarbygongers hawwe freedtejûn it lichem fan in deade man fûn op It Hearrenfean. It lichem lei yn in sleat oan de Trambaan. De plysje docht noch ûndersyk nei de identiteit en de deadsoarsaak.


title: Nij wetter- en kitesurfsintrum Warkum liket fan de baan

maintext:
In nij wettersport- en kitesurfsintrum by camping It Soal by Warkum liket fier fuort nei in útspraak fan de Ried fan Steat. De steatsried seit dat de gemeente Súdwest-Fryslân de fergunningoanfraach fan inisjatyfnimmer Michael Fölling op tiid ôfwiisd hat. De rjochtbank yn Ljouwert hie earder sein dat de gemeente te let wie en dat Fölling dêrmei automatysk in fergunning krije moast. Hoewol't de gemeente net meiwurkje woe oan de plannen, moast se wol in fergunning ôfjaan. Súdwest-Fryslân stapte nei de Ried fan Steat, dy't de fergunning no ferneatige hat.
As de fergunning al yn stân litten wie, dan wie de kâns dat it nije wettersportsintrum der kaam lyts. Fölling wol syn gebou op gemeentegrûn delsette en dy wol der net oan meiwurkje. Boppedat soe earst it besteande wettersportgebou sloopt wurde moatte.


title: Plannen foar duorsume wenten oan râne fan De Harkema

maintext:
Op De Harkema binne plannen foar duorsum, ekologysk en betelber wenjen oan de râne fan it doarp. Mei help fan in enkête wolle de lokale inisjatyfnimmers ûndersykje oft der belangstelling is foar de plannen. It plan is neffens de betinkers bedoeld foar minsken dy't bewust yn in natuerlike en rêstige omjouwing wenje wolle en tefreden binne mei in lytser hûs.
De betinkers fan it plan wolle ek graach witte wat belangstellenden betelje wolle foar de eventuele keap- as hierwenningen. De útkomsten sille dield wurde mei de gemeente Achtkarspelen en de provinsje.


title: Slachtoffer (14) kriget ekskuzes foar fuotbalynsidint

maintext:
De man dy't by de wedstriid fan SC Hearrenfean tsjin Grins fan it ôfrûne wykein in 14-jierrige jonge by de kiel grypt hat, hat yn in e-mail syn ekskuses oanbean oan it slachtoffer. De man skriuwt, net ûnder syn eigen namme, oan de famylje dat der drank yn it spul wie. Hy is ree om persoanlik syn ekskús te meitsjen, seit er.
Fuotbalklup FC Grins hat de jonge in plak oanbean yn de skybox fan de Euroborg, en SC Hearrenfean jout him trije VIP-kaarten foar de wedstriid fan Hearrenfean tsjin Feyenoord.


title: Kollum: "Lekker fertsjinne"

maintext:
"Ik wol it even ha oer hoe't we jild fertsjinje. Want der wiene de ôfrûne pear dagen in stik as wat nijsgjirrige manieren yn it nijs.
Bygelyks Bo-rent, de reade ferhierder fan eigentlik alles, mar sichtber binne foaral harren buskes. Elkenien is der wol in kear mei ferhuze. Wat we net wisten, is dat Bo-rent de roetfilters út de Mercedesbuskes sloopte. Kreas dien fierder, want mei in netsjes stikje software yn de boardcomputer om foutmeldingen op it dashboard foar te kommen. Skeelde Bo-rent wat reparaasjekosten, of sa, dus sa waard it in stik foardieliger om Mercedes te riden.
De rotsoai dy't dêrnei út de útlaat kaam wie swarte troep dêr't in lytse fulkaan him net foar skamje soe. Untdutsen trochdat earne 750 kreas útboude roetfilters oanbean waarden. Hartstikke yllegaal allegearre, mar wol lekker fertsjinne.
De Kamer van Koophandel dan, it plak dêr't elke ûndernimmer fan grut oant lyts him ynskriuwe moat, hannelet yn gegevens fan ûndernimmers. ZZP'ers bekleie harren hjir al jierren oer, om't se oan 'e rinnende bân belle wurde troch enerzjymaatskippijen, leasebedriuwen en kantoorguodhannels. Om gek fan te wurden, mar foaral hiel ferfelend ast dyn bedriuw oan hûs hast. Advertearders ha flink jild útjûn by de Kamer van Koophandel. Op it rantsje fan de privacywetjouwing, mar wol lekker fertsjinne.
En Meld Misdaad Anoniem, wêr'tst sûnder te fertellen wa'tst bist misdieden oanjaan kinst, ferkeapet misdiedtips per stik oan gemeenten. De bedoeling is dat de plysje dit allinnich kriget, mar gemeenten fine it ek nijsgjirrich, en koene in jierabonnemint krije. "Financiële noodzaak", seit de direkteur, want dit is in privaat-publike stichting. De subsydzje fan 1 miljoen euro is net genôch, dus barden se der noch in heal miljoen by mei in hanneltsje. Fersekerders fine sokke ynformaasje ek nijsgjirrich. Net hielendal suver, mar wol lekker fertsjinne.
Yn Almere is in kandidaat-riedslid út de VVD setten. Hy hat kompjûters hackt, sa wol it, om neakenfoto's fan froulju te bemachtigjen. Soks is hartstikke strafber fansels, mar wol lekker fertsjinne. By de VVD binne se der sowieso wol goed yn trouwens. Ald-VVD'er Jos van Rey waard feroardiele foar korrupsje en alle soarten fan fraude; Halbe Zijlstra dy't syn ministersalaris wol noflik fûn en tocht dat in leagentsje mear as minder net safolle útmakke en Neelie Kroes dy't neist Eurokommissaris foar Meitingjen ek noch bestjoerder west hat fan in fennoatskip op de Bahama's, sûnder dat te melden. Kin allegearre net, mar wol lekker fertsjinne.
Wannear't in krantestik of in sprekker syn praatsje begjint mei te sizzen dat de kleau tusken polityk en boarger sa grut is, of dat der oeral mar wat omrommele wurdt, dan heakje ik al gau ôf. Om't ik fyn dat it altyd giet oer de kleau tusken polityk en seuren, tusken bestjoerders en ivige ferfelende typen, it soarte fan minsken dy't gjin inkeld belang ha by in lytsere kleau, en der alles oan dwaan sille om sa'n kleau te hâlden. Yn 'e eagen fan sokke typen giet der noait wat goed. En ik fyn dan dat we dêr neat mei opsjitte.
Mar soms ha sokke typen in punt. Want der wurdt in soad rotsoaid, en de brutaalsten ride yn de grutste auto's. Earlikens duorret it langst, jawis, mar ûndertusken is sabotaazje tige effisjint en kinst der lekker mei fertsjinje. It binne drege tiden foar optimisten.
Dochs binne al dizze ferhalen nei bûten kommen en dy liede ta keamerfragen, boeten of sels rjochtsaken. Dus: hûndert punten foar de man dy't in partij fan 750 roetfilters oanbean seach en dat melde bij de sjoernalisten fan EenVandaag. En foar al dy oaren, dy't net lamliddich konstatearren dat it nea wat wurde sil, mar dy't yn aksje kamen. Sadat der hieltyd wat mear earlik lekker fertsjinne wurdt."


description: Roeister Aletta Jorritsma fan Tsjummearum hat snein de Nederlânske titel pakt op de twa-sûnder stjoerfrou. Tegearre mei Veronique Meester wienen se op de B

title: Roeister Aletta Jorritsma nasjonaal kampioen twa-sûnder


title: Earbetoan oan Cees Bijlstra: Taal op it spoar

maintext:
Der wurdt dizze wiken drok repetearre foar in stik oer Cees Bijlstra. En dêrmei giet in lange winsk fan Leny en Leo Dijkstra yn ferfolling.
Se misse him noch altyd: Cees Bijlstra, de komponist fan filmmuzyk, muzyk foar teäter mar ek programmamakker by Omrop Fryslân. Leny en Leo Dijkstra wiene maten fan Cees. 14 jier lyn ferstoar Cees Bijlstra hommels. Al dy jierren tochten se oan in earbetoan en no is it der.
Taal op it spoar spilet 'm ôf yn de trein ferneamd nei Cees. Leny Dijkstra spilet it mei Hiske Oosterwijk. Taal op it spoar wurdt fan 12 maaie ôf yn ferskate plakken oan it spoar spile. Mear ynformaasje is te finen op Taalopitspoar.frl.


title: Ronald McDonaldhûs Fryslân slút de doarren

maintext:
It Ronald McDonaldhûs Fryslân, neist it sikehûs MCL yn Ljouwert, slút mei yngong fan 1 novimber de doarren. It útfanhûshûs foar âlden en bruorkes en suskes fan sike bern seach it oantal oernachtingen de lêste jierren stadichoan weromrinnen. De besetting fan it 14 jier âlde hûs wie noch mar de helte fan wat it earder wie. Neffens foarsitter Winferd Madlener feroaret de soarch en past it hûs syn belied der op oan.
It hûs yn Ljouwert hat sân keamers en der wurkje twa minsken yn fêste tsjinst. It measte wurk wurdt dien troch in grutte groep frijwilligers. Alden mei in siik bern yn it sikehûs kinne fan 1 novimber ôf de fasiliteiten en famyljekeamers fan it MCL brûke. Fakânsjehûs De Hoeve, fan it Ronald McDonald bernefûns yn Beetstersweach, bliuwt gewoan iepen.


title: Frisian Flag, wat is dat no eins?

maintext:
Fan moandei 9 april ôf is it wêr dy tiid fan it jier, nammentlik Frisian Flag! No kinst der yn Ljouwert net om hinne, want dat hearst wol. Mar wat is dit hiele barren eins? Wy sitte mei ferslachjouwer Hayo Bootsma, dy't doel hat oer Frisian Flag.
Wat is dat no, Frisian Flag?
Frisian Flag is in grutte militêre oefening foar jachtfleantugen. Ferskate lannen wurkje gear om yn koälysjeferbân te oefenjen op loftferdigeningstaken en it oanfallen fan grûndoelen. Der binne in soad missys op dit stuit. Boppe Syrië wurdt der ek gearwurke yn dat koälysjeferbân. En dêr moat op oefene wurde, sadat dúdlik wurdt wa hokker rol hat, wa wat kin en hoe oft de fleantugen ynset wurde kinne.
Moat it no sa lûd?
Lûdsoerlêst is in probleem dat binnen Definsje libbet. Der is goed oerlis mei de omwenners, neffens Definsje. De omwenners wurde ynformearre, se witte wat der spilet. Se meie dit jier ek op de fleanbasis komme, om te sjen wat der dien wurdt oan it beheinen fan de oerlêst. Sa meitsje de fleantugen, as se opstige rjochting Marsum, in bochtsje om it doarp hinne. Dat moat it leven boppe it doarp wat ferminderje, mar it jout twa kear deis wol in soad oerlêst, want der gean fyftich tastellen fuort op hast itselde momint.
Hokker lannen dogge mei?
Nederlân is ien fan de belangrykste dielnimmers, fierder dogge ûnder oare de Amerikanen mei. De Dútsers, Poalen, Spanjoalen, Ingelsken en Italianen ha in stypjende rol. Wat ek aardich is, is dat der in partikulier bedriuw by sit, dat út Dútslân wei fljocht en tsjinst docht as oefenfijân. Dêr is foar keazen, om de kosten te drukken. Sa bliuwt der mear jild oer, om sa'n oefening fierder út te wreidzjen.
Wat is it moaiste fleantúch?
Dat is in gewissefraach, dat silst de spotters freegje moatte. Opfallend is it grutte oantal Frânske tastellen, mei de Mirage en Rafale. Dat is in tastel dat wy hjir net in soad sjogge. Der is ek in Poalske MIG29. Dat is fan oarsprong in Russysk tastel en dy sjochst hjir ek net sa faak. Opmerklik is dat sy oefenje tsjin in tsjinstanner, bygelyks tsjin Ruslân of Sina.
Hast noch tips foar it sjen?
Twa kear deis stige der fleantugen op, tusken njoggen en tsien oere en tusken healwei twaen en trije oere. Dan geane der beide kearen sa'n fyftich tastellen de loft yn. Dy gean op missy. Dat kinst hiel goed besjen by Jelsum oan de Ljouwerterdyk. Let op, der binne wol restriksjes as it giet om it parkearjen. En oan de Marsumer kant is der de spottersbult. Dêr is ek in soad parkearromte, moast der foar betelje, mar dêr hast wol in hiel moai sicht. Sykje op ynternet op wat de regels binne, want meist der net samar oeren stilstean. De plysje treedt dêr hurd tsjin op.
Wij vinden het supertof dat jullie komen kijken naar de binnenkomst van de #internationale deelnemers van #FrisianFlag2018. Kijken jullie wel uit? Oversteken van de provinciale weg is gevaarlijk i.v.m. gewoon autoverkeer. Foto's maken kan het veiligst vanaf de paralelweg. pic.twitter.com/voMURnBaSD — Vliegbasis Leeuwarden (@VlbLeeuwarden) April 6, 2018
Sjoch foar mear tips & hoe it sit mei it parkeren op Aviation Group Leeuwarden.


title: Harns sil sjen nei koälysje PvdA, CDA en VVD

maintext:
Yn Harns moat ûndersocht wurde oft der in koälysje komme kin fan PvdA, CDA en VVD. Dat advisearret de grutste partij, de PvdA, nei in earste ronde fan petearen. Dy partijen kinne mei elkoar in mearderheidskoälysje foarmje fan tsien sitten. Yn totaal hat Harns santjin riedsleden.
Harlinger Belang, dat no noch yn it kolleezje sit, soe dan bûten de boat falle. Dy partij hat mear ferlern as it CDA. It CDA is no de twadde partij en hat in foarkar foar de VVD. Dy partij hat oarsom ek oanjûn om it leafst tegearre op te lûken mei it CDA. De PvdA wol dêrom earst útsykje litte oft der in gearwurking komme kin fan dizze trije partijen yn Harns.


title: Ien leechfleanrûte Lelystêd Airport komt te ferfallen

maintext:
Ien fan de leechfleanrûtes foar Lelystêd Airport, dy't oer it suden fan Fryslân giet, komt te ferfallen. Dat docht bliken út in brief dy't minister Van Nieuwenhuizen fan Ynfrastruktuer en Wettersteat woansdeitemiddei oan de Twadde Keamer stjoerd hat. It giet om de rûte dy't fan de kop fan Noard-Hollân by de Fryske kust delgiet. Om't fleanferkear gebrûk meitsje kin fan in hegere fleanrûte, sa docht bliken út simulaasjes, is it net nedich de leger leine rûte oer it suden fan Fryslân te brûken.
It ferfallen fan de rûte by de Fryske kust del is goed nijs foar aksjefierders. Ut it suden fan de provinsje kaam in soad ferset om't de fleantugen aanst leech oer it gebiet fleane soene. Dit soe soargje foar in soad lûdsoerlêst. Hoewol't de lege rûte der no net komme hoecht, binne der noch hieltyd trije rûten dy't foar in part oer Fryslân rinne sille.
Goed in wike lyn waard bekend dat de útwreiding fan fleanfjild Lelystêd fierder kin. Neffens planning moat it nije fleanfjild yn de maitiid fan 2020 iepen kinne.


title: Oranje Liuwinnen ferpletterje Noard-Ierlân

maintext:
De Oranje Liuwinnen hawwe, mei Sherida Spitse fan Snits yn de basis, freedtejûn de WK-kwalifikaasjewedstriid tsjin Noard-Ierlân royaal wûn. Yn it Philips Stadion yn Eindhoven waard it 7-0 foar Nederlân. De doelpunten kamen op namme fan Lieke Martens (2 kear), Vivianne Miedema, Sherida Spitse (2 kear) en Shanice van de Sanden. It lêste doelpunt, de 7-0, wie in eigen doelpunt fan Noard-Ierlân. Nederlân bliuwt troch de winst boppe-oan stean yn de kwalifikaasjegroep.
Foar it earst by in wedstriid fan it Nederlânske frouljusalvetal wiene der mear as 30.000 taskôgers oanwêzich.


title: 'Gizeling yn bar yn Appelskea wie gjalp om oandacht'

maintext:
In gjalp om oandacht. Dat wie de gizeling fan de kroechbaas fan Harry's Bar yn Appelskea, sa die freed bliken yn de rjochtbank fan Ljouwert.
Yn de nacht fan 22 op 23 desimber swaaide de 59 jierrige man mei in fjoerwapen, in gaspistoal, en sommearre de oanwêzige klanten it kafee te ferlitten. Allinnich de kroechbaas moast bliuwe. Dy kaam in pear oeren letter nei bûten, hy kaam mei de skrik frij.
Op de pro forma sitting kaam freed nei foaren dat de man net tefreden wie oer it kontakt dat hy hie mei syn behannelers fan de GGZ.
De ynhâldlik behanneling fan de saak is op 20 april. De rjochtbank wachtet op in psychologysk rapport.


title: Dikteeskriuwer Welmoed Sijtsma: "Ik moat wer even oefenje"

maintext:
Skriuwer fan it Grut Frysk Diktee Welmoed Sijtsma moat noch wol even oefenje foar it skriuwen fan it diktee fan 21 juny. "Ik praat net mear alle dagen Frysk fansels, dus it is nochal wat. Mar ik fyn it wol hiel leuk om te dwaan!"
Earder wurke Sijtsma by Omrop Fryslân, mar no wurket se foar it Jeugdjournaal en is se dus hast altyd yn Hilversum. "Ik praat no foaral Frysk as ik yn Ljouwert bin, mei myn heit en myn suskes. Mar dat is eins it iennige, dus ik hoopje dat it net te bot fuortsakke is."
Nei de Omrop lústerje
It Grut Frysk Diktee is oer twa moannen, dus se hat noch even. "De kommende dagen en wiken moat ik in hiel soad Frysk lêze en nei de Omrop lústerje, om der sa wer wat yn te kommen."
Mar betrouwen hat se dêr wol yn. "Ik tink dat ik it Frysk ek wer sa ûnder de knibbel ha. Doe't ik by de Omrop kaam, koe ik ek gjin Frysk skriuwe. Dus learst it bêst fluch."
Iepen foar ideeën
Wêr't har tekst oer gean sil, wit se noch net: "Ik bin der noch net hielendal út. Miskien hat ien fan de harkers in idee, dus ik stean iepen foar ideeën!"


description: Reedrydster Heather Bergsma-Richardson, de frou fan reedrider Jorrit Bergsma, nimt in pauze fan twa jier. Dat meldt de NOS. Bergsma wol in famylje begjinne

title: Heather Bergsma set redens kommende twa jier yn it fet


title: Tytsjerksteradiel en Achtkarspelen helpe wurkleazen

maintext:
Wurkleazen yn de gemeenten Tytsjerksteradiel en Achtkarspelen krije ekstra help om in baan te finen. Neffens it UWV en de gemeenten binne der foar wurkleazen kânsen op de arbeidsmerk dy't net genôch benut wurde. Sa is der in tekoart oan minsken yn de bou. Wurkleazen mei in eftergrûn yn de administraasje, dêr't minder wurk yn is, kinne dan oplaat wurde ta bygelyks lasker. Hjirmei wolle de gemeenten foarkomme dat wurkleazen yn de finansjele problemen komme as gefolch fan in útkearing of de bystân.
"As der finansjele problemen ûntstean is it foar wurkleazen faak lestich om te sollisitearjen", seit Johan Steenbeek fan de gemeente Achtkarspelen.


title: Ekstra beheinings wynmûnepark Nij Hiddum-Houw

maintext:
Deputearre Steaten fan Fryslân hawwe wynmûnepark Nij Hiddum-Houw by de kop fan de Ofslútdyk ekstra beheiningen oplein.
Slachskaad en lûdsnoarmen
De njoggen nije wynmûnen dy't dêr komme, meie gjin 'slachskaad' produsearje. Boppedat wurde de nije mûnen ekstra strange lûdsnoarmen oplein. De ôfspraken oer it beheinen fan oerlêst troch lûd, skaad en ljocht binne fêstlein yn it Provinsjale Inpassingsplan PIP.
Beswieren
De provinsje besiket sa de beswiermakkers fan Stichting Hou Fryslân Mooi en de gemeente Súdwest-Fryslân tsjin it nije wynpark yn de mjitte te kommen.
16 lytse turbines ferfange troch 9 hege
De inisjatyfnimmers wolle yn 2020 sechstjin âlde wynmûnen ôfbrekke en ferfange troch njoggen nije, hegere wynmûnen dy't mei-inoar 36 megawatt produsearje.
Rjochter
Deputearre Klaas Kielstra hopet dat troch de nije ôfspraken it draachflak foar Nij Hiddum-Houw tanimt, mar hâldt der, mei it each op de foarskiednis, rekkening mei dat beswiermakkers nei de rjochter stappe sille. Provinsjale Steaten meie harren op 27 juny útsprekke oer Nij Hiddum-Houw.
Duorsume enerzjy
De provinsje wol romte jaan oan wynpark Nij Hiddum-Houw om de Fryske doelstellingen op it mêd fan duorsume enerzjy te heljen. De provinsje hat earder mei it Ryk ôfpraat dat Fryslân op syn lêst yn it jier 2020 530,5 megawatt oan wynenerzjy produsearje sil.


title: Dichter Piter Yedema is ferstoarn

maintext:
Dichter Piter Yedema is sneon ferstoarn. Hy is troffen troch in hertstilstân en stoar in pear dagen letter yn it Ljouwerter sikehûs MCL. By de iepening fan Frijlân by Ljouwert hie er woansdei noch foarlêzen.
Kommende woansdei soe er optrede by Iepen Up Live yn Neushoorn. In tal dichters bringt dan in earbetoan oan him troch fersen fan him foar te dragen.
De yn 1941 yn Boalsert berne Yedema skreau net inkeld gedichten, mar stie ek bekend as kritikus en polemist. Hy publisearre fiif dichtbondels en makke syn debút yn 1987. Hy skreau ek foar Fryske literêre tydskriften en hie in skoft in kollum yn de Ljouwerter Krante. Ek levere er bydragen oan it moanneblêd De Moanne en oan it Frysk Deiblêd.


title: Oanriding op Alde Dyk yn Koatstertille

maintext: Op de Alde Dyk yn Koatstertille binne moandeitejûn twa auto's frontaal opinoar botst. Ien fan de bestjoerders seach te let dat der in frou oer de dyk kuiere. De bestjoerder besocht de frou te ûntwiken, mar rekke de macht oer it stjoer kwyt. De auto bruts út en rekke mei de efterkant de kuierder. Dy kaam yn de sleat neist de dyk telâne. De auto botste dêrnei fol op in tsjinlizzer. It is noch net bekend hoefolle minsken ferwûne rekke binne en hoe't dy der oan ta binne.


title: Bouwmeester sakket plakje yn klassemint troch "goede fout"

maintext:
Sylster Marit Bouwmeester is in plakje sakke yn it klassemint fan de Princes Sofia Cup. Op it wetter by Palma de Mallorca behelle se tongersdei yn de Laser Radialklasse in sechsde plak en makke dêrnei in falske start, wêrtroch't sy diskwalifisearre waard yn dy race.
"We binne in oantal nije dingen oan it besykjen, wêrûnder wat eksperiminten by de starts. Dan nimme wy op guon flakken wat mear risiko. In flaterke sa no en dan heart der dan by en wy binne ree om dat risiko te nimmen as ûnderdiel fan it ûntwikkelingsproses. Ik soe dizze falske start yndiele yn de kategory 'goede fouten'", fertelt Marit's coach Roelof Bouwmeester.
Marit Bouwmeester sakket troch de resultaten fan it earste nei it twadde plak yn it klassemint. Anne-Marie Rindom út Denemarken hat it earste plak yn it klassemint oernaam. De Princes Sofia Cup duorret oant en mei sneon.


title: Cambuur wis fan play-offs nei winst op Helmond Sport

maintext:
Sportklup Cambuur giet definityf nei de play-offs. De Ljouwerters wûnen freed thús mei 4-1 fan Helmond Sport en binne no wis fan in plak by de earste acht.
Foar it skoft hienen de 8.233 supporters net in hiel soad om fan te genietsjen. Pas fiif minuten foar it skoft krige Cambuur de earste serieuze kâns fan de wedstriid. Kevin van Kippersluis koe krekt net by de foarset fan Justin Mathieu.
Goed begjin twadde helte
De twadde helte wie mear om oan te sjen. Matthew Steenvoorden sette Cambuur yn de 50e minút op foarsprong. Nei in koarte corner levere Daniel Crowley de bal perfekt ôf en Steenvoorden koppe 'm tsjin de touwen.
Direkt klear wie it lykwols noch net. Erik Cummins koe earst de lykmakker fan Helmond Sport noch foarkomme, mar krekt dêrnei wie it dochs 1-1 troch in kopbal fan Robert Braber.
Wer op foarsprong
Mar Cambuur pakte fjouwer minuten letter wer de foarsprong troch in moaie goal. Crowley lei de bal op 'e holle fan Sai van Wermeskerken, dy't de bal breed lei op Mathieu. Syn kopbal betsjutte de 2-1.
Nei't ferdigener Robbert Schilder de latte rekke, wie it Kevin van Kippersluis dy't de 3-1 op it skoareboerd sette liet. Fia in Helmond Sport-spiler bedarre de bal yn 'e goal.
Cummins foarkaam de 3-2 fan Naudts en oan de oare kant makke ynfaller Ricardo Kip de skoare noch wat moaier. Mei in hurd skot fan sa'n 20 meter ôf waard it 4-1.
Wedstriid konkurrint Emmen ôflost
Cambuur stiet no sânde mei ien punt mear as konkurrint FC Emmen. Dy ploech moast freed op besite by FC Den Bosch, mar kaam úteinlik net yn aksje. De keunstgersmatte yn Den Bosch wie stikken en dêrom waard de wedstriid ôflost.
De ploech dy't sânde einiget, is yn de earste ronde fan de play-offs frij. SC Cambuur spilet takom wike sneon de útwedstriid tsjin nûmer seis Telstar. Emmen spilet dus noch tsjin Den Bosch en ek noch tsjin Jong FC Utrecht.
SC Cambuur - Helmond Sport 4-1 (0-0) 50. Matthew Steenvoorden 1-0, 58. Robert Braber 1-1, 63. Justin Mathieu 2-1, 74. Kevin van Kippersluis 3-1, 87. Ricardo Kip 4-1
Opstelling Cambuur: Erik Cummins; Jordy van Deelen, Matthew Steenvoorden, Robbert Steenvoorden, Sai van Wermeskerken; Mathias Schils, Daniel Crowley (80/Ricardo Kip), Daan Boerlage (59/Jurjan Mannes); Justin Mathieu, Martijn Barto, Kevin van Kippersluis (77/Issa Kallon)


title: Grutte 3D-animaasje fan Halve Maen yn Harns

maintext: Yn it ramt fan de Nasjonale Museumwike is der freedtejûn yn Harns in grutte 3D-animaasje te sjen fan it skip Halve Maen. In skaalmodel is it hiele jier yn it Westfries Museum yn Hoorn te sjen, mar dat is in brûklien út it Hannemahûs. Foar de Nasjonale Museumwike komt de Halve Maen foar ien kear werom nei Harns. Op de generale repetysje tongersdeitejûn koenen minsken al in goed byld krije fan wat der aans te sjen is.


title: "Underwiis moat net hieltyd fan oanpak wikselje"

maintext:
It giet net goed mei it ûnderwiis yn Nederlân. De prestaasjes yn sawol it basis- as it fuortset ûnderwiis rinne al jierren tebek. Dat stiet yn it jierliks rapport fan de Underwiisynspeksje. De ôfrûne twa jier is it tal bern dat oan 'e ein fan de basisskoalle net goed lêze kinne, tanommen. In soarchlike ûntwikkeling, en de oerheid moat yngripe, sa seit de Underwiisynspeksje.
Bêst-genôch-kultuer
Direkteur Henk Wilbers fan ûnderwiisynstânsje Cedin seit dat de situaasje yn Fryslân net wêzentlik oars is as it algehiele byld. "It is in breed ûndersyk. It giet oer mear dingen as allinnich it algemien nivo. Jo soene de sunigere prestaasjes ophingje kinne oan de hearskjende 'bêst-genôch-kultuer'. De skoalle moatte fan de ynspeksje oan bepaalde noarmen foldwaan en as de skoallen dy noarm sjogge as it maksimale, dan krije jo 'zesjescultuur'. Mar ik tink dat dat net hielendal de werklikheid is. der binne grutte ferskillen tusken de skoallen. Guon binne hiel ambisjeus en oaren dêr't noch in soad te dwaan is. "
"It tal skoallen dat ûnder de noarm sit, is lanlik hiel gering wurden, ek in it Noarden. Mar dêr is de ynspeksje net tefreden mei. It kin wol wat mear."
"Rjochtsje dy op wat belangryk is"
Wilbers sjocht as oplossing: "Jo moatte fêsthalde oan dingen dy't josels belangryk fine en jo net hieltyd ôfliede litte troch nije dingen. Dat bart hjir wol, want de polityk bemuoit him dermei. Dan is dit wer belangryk en dan dat wer. As jo it bygelyks belangryk fine dat de bern goed lêzen leare, dan moatte jo der konstant boppe-op sitte. En net hieltyd wer nije dingen derby helje dy't jo dan wer belangryk fine. En dat docht de oerheid noch alris."


title: "Dag en Nacht' fan Escher oankocht troch Fries Museum

maintext: It Fries Museum hat it bekende houtfyk 'Dag en Nacht' fan grafikus M.C. Escher oankocht. It wurk is ien fan de topstikken út de tentoanstelling 'Escher op reis', dy't fan 28 april ôf te sjen is yn it museum. It wurk út 1938 lit in Nederlânsk lânskip sjen mei ikkers, doarpen en wetter. Oer it lânskip fleane swarte en wite fûgels, wat foar in bysûndere flakferdieling soarget. It museum hat it wurk kocht mei finansjele stipe fan Stichting Woudsend Anno 1816.


title: Trije belangrike punten foar sc Hearrenfean by Heracles

maintext:
Hearrenfean hat snein yn Almelo trije belangrike punten pakt yn de striid om play-offs foar Europeesk fuotbal. De ploech fan trainer Jurgen Streppel wûn mei 1-2 by Heracles, troch twa goals flak foar it skoft.
Lytse kânskes
Nei in pear lytse kânskes oan beide kanten, wie Zeneli as earste echt ticht by in goal. Syn ôfstânsskot gie in meterke neist. Oan de oare kant skeat Monteiro krekt oer de goal fan Martin Hansen.
Twa goals foar it skoft
Hearrenfean besocht hieltyd mear de oanfal te sykjen. Dat smiet earst noch gjin grutte kânsen op, mar yn de 37e minút wie it wol samar raak. Nei't in hakje fan Ghoochannejhad fia in Heracles-spiler neist gie, skoarde Hearrenfean út de corner. Zeneli brocht de bal yn en Thorsby koppe de bal tsjin de touwen.
In pear minuten letter wie it sels al 0-2. Pröpper wurke Ghoochannejhad yn it strafskopgebiet nei de grûn en skiedsrjochter Ed Janssen wiisde nei de stip. Zeneli makke de foarsprong foar de Friezen grutter. Foar it skoft krigen beide ploegen noch in kâns: Jakubiak skeat foardel en Ghoochannejhad koppe krekt oer.
Oanslutingstreffer
Yn de twadde helte socht Heracles de oanslutingstreffer. Ynfaller Gladon skoarde, mar hy stie bûtenspul. Kuwas seach in skot keard wurden troch Hansen. En Peterson krige grutte kânsen, mar de earste skeat er heech oer en in pear minuten letter skeat er tsjin in Hearrenfeanspiler oan.
Hearrenfean hold stân oant yn de blessueretiid. Doe makke Darri it mei in moai skot noch even spannend. Yn de absolute slotfaze kamen de trije punten foar Hearrenfean net mear yn gefaar. It is de earste útoerwinning foar Hearrenfean yn acht wedstriden.
Noardlike derby
Troch de winst klimt Hearrenfean nei it achtste plak. Nije wike spylje de Feansters de noardlike derby, thús tsjin FC Grins. Oanfierder Stijn Schaars is dan skorst. Hy pakte tsjin Heracles syn fiifde giele kaart.
Heracles Almelo - Sportklup Hearrenfean 1-2 (0-2) 37. Morten Thorsby 0-1, 40. Arber Zeneli 0-2 (strafskop), 90+3. Brahim Darri 1-2
Opstelling sc Hearrenfean: Hansen; Dumfries, Høegh, Pierie (68/Bulthuis), Woudenberg; Schaars, Kobayashi, Thorsby; Ødegaard (60/Vlap), Ghoochannejhad (82/Veerman), Zeneli